הוועדה המיוחדת לפניות הציבור, כנסת 20, פרוטוקול מספר 5, 2015-07-07 11:30

ישראל אייכלר: בוקר טוב.

ישראל אייכלר: אנחנו פותחים את ישיבת הוועדה לפניות הציבור בנושא שהוא עתיק יומין.

ישראל אייכלר: חלק מהחברים הנוכחים כבר השתתפו בדיונים בנושא.

ישראל אייכלר: למרות שהרב קו הוא דבר חדש, נדמה לי שאין עוד דבר כזה במדינה שכרטיס שמחייב שמונה מיליון אזרחים, הוא כרטיס – אני מדייק בלשון – שאיננו חוקי.

ישראל אייכלר: החוק עוד לא אישר את הכרטיס הזה שבהומור נקרא הכרטיס החכם.

ישראל אייכלר: זאת בעיה.

ישראל אייכלר: אם זאת הייתה רק בדיחה, אם זה היה רק סיפור אורבני על אוטובוסים ורכבות בהם נוסעים בכרטיס לא חוקי ולא חכם, החרשתי, אבל הזעקה של האזרחים שנתקלים בכרטיסים האלה עולה עד לוועדה והיא ממש עולה לשמים.

ישראל אייכלר: לא ממש עד השמים, אבל לפחות עד לקומה שלישית בכנסת.

ישראל אייכלר: מה הבעיה המרכזית.

ישראל אייכלר: קודם כל, כרטיס שאיננו חוקי, ועדת הכלכלה לא מאפשרת לחוקק את החוק שהכנסת העבירה בקריאה טרומית בקדנציה הקודמת על מרכז שירות לרב קו.

ישראל אייכלר: כאשר מדינה עושה כרטיס, משרד התחבורה היה שצריך לקיים מרכז שירות שהוא גם ינפיק את הכרטיס, גם יחלק את הכסף בין החברות ולא יהיה זה האזרח שצריך לשלם לכל קו בנפרד או לכל מסלול בנפרד.

ישראל אייכלר: המדינה היא זאת שצריכה לחלק בין החברות וצריכה להפעיל את המחשוב.

ישראל אייכלר: אדם שמאבד את הכרטיס, יש לו איזה מרכז שירות שם הוא יכול לשאול כמה נשאר לו, כמה הוא חייב, כמה חייבים לו.

ישראל אייכלר: מה שקורה היום, וזה הסבל העיקרי, האנשים עולים לאוטובוס ואז מתחיל משא ומתן.

ישראל אייכלר: במקום שהנהג ינהג את האוטובוס ויסתכל במראה אם הוא יכול לצאת לדרך או לא, הוא צריך להתווכח עם הנוסע כמה כסף יש לו וכמה אין לו.

ישראל אייכלר: יש בעיות קשות מאוד למשל ברכבת הקלה כאשר המכונה לא עובדת ואנשים עולים בניגוד לחוק – הם לא יודעים את החוק אבל אי ידיעת החוק אינה פוטרת מעונש – והם אומרים שכאשר יבוא הסדרן, הם ישלמו לו, אבל אז הם משלמים 180 שקלים בלי רחמים ובלי בושה.

ישראל אייכלר: כולם צודקים וזאת הבעיה המרכזית.

ישראל אייכלר: אני מבקש מהיועצת המשפטית של הוועדה לפרוץ את מעגל הקסמים הזה של כרטיס שאיננו חוקי ולכן אי אפשר לשפר אותו כי החוק אינו מכיר בו דבר שגורם לסבל של האזרח.

ישראל אייכלר: אמרתי אתמול לשר התחבורה, ואני אומר גם לכם, שאם הכרטיס לא חוקי, אני רוצה לחזור לכרטיסיה הישנה והטובה בה השתמשנו כל השנים, כאופציה.

ישראל אייכלר: מי שרוצה לסבול מהכרטיס החכם, שיסבול, ומי שירצה, יוכל לנסוע בכרטיס ישן.

ישראל אייכלר: אתה לא יכול לחייב אותי במשהו שהחוק לא יכול להסדיר אותו.

ישראל אייכלר: עיקר הטענות נגד השימוש בכרטיס הן שהנוסע תמיד נמצא בחרדה.

ישראל אייכלר: כשיש לו כרטיס אשראי, הוא ניגש לכספומט והוא רואה כמה כסף נשאר לו בבנק אבל כאן הוא צריך לשאול את האורים והתומים, את הנהג, והנהג, חוץ מהבעיות שיש לו בגלל הפקקים, חוץ מהבעיות שיש לו עם הרכב, חוץ מהבעיה שיש לו עם סדרן העבודה שסידר אותו בדיוק בשעות שלא נוחות לו וחוץ מהבעיות שלו במשפחה, הוא צריך גם לדאוג לנוסע ולומר לו כמה יש לו וכמה אין לו, ואז מתחיל ויכוח.

ישראל אייכלר: אני לא יודע לכמה מהאנשים שיושבים כאן אין להם רכב פרטי אבל לחברי הכנסת, כפי שידוע לכם, יש להם רכב פרטי.

ישראל אייכלר: הדבר היחיד שבעלי הרכבים הפרטיים מרגישים זה שיש פקק תנועה בכל תחנה ותחנה והם לא יודעים מה קורה.

ישראל אייכלר: לכו ספרו לנהג הפרטי שהוא סובל בגלל הצרכן המסכן שנוסע באוטובוס שגם הוא סובל עכשיו כי יש לו ויכוח כי הוא מילא לקו איקס ואין לו כרטיס לקו ואי.

ישראל אייכלר: יש את העניין של הכרטיס המשפחתי.

ישראל אייכלר: הכרטיס האישי.

ישראל אייכלר: אחד הדברים הנוראיים ביותר.

ישראל אייכלר: כרטיס אשראי רגיל צריך להיות מבוטח ומאובטח אבל כל אדם שיש לו כרטיס אשראי יכול לתת את המספר לאשתו או לילדיו כדי להוציא כסף ואף בנק לא יעז להגיד שהכרטיס הזה הוא אישי עם התמונה שלו ומישהו אחר לא יכול להוציא אתו כסף.

ישראל אייכלר: לכל הרוחות, אני לא מבין עד עכשיו למה אדם שקונה כרטיס, אסור לו לתת אותו לאשתו או לילדיו או למישהו אחר.

ישראל אייכלר: זה דבר כל כך טיפשי בחוק של הרב קו.

ישראל אייכלר: הרי יש כאן עניין צרכני.

ישראל אייכלר: קניתי בכסף כרטיס נסיעה, מי הבעל הבית להגיד לי אם אני אסע או אשתי תיסע או אם הילדים שלי ייסעו או אם החבר שלי ייסע?

ישראל אייכלר: אלה התלונות אותן אנחנו שומעים.

ישראל אייכלר: ילדים מורדים מהאוטובוסים כי הכרטיס לא תקף.

ישראל אייכלר: אני זוכר שכאשר הייתה כרטיסיה עם ניקוב, כשילד עלה עם הכרטיסייה, לפעמים הנהג היה מנקב בין שתי המשבצות והילד, כל ילד מגיל 10 ומעלה, כבר ידע לספור אבל בכרטיס החכם הוא לא יודע לספור.

ישראל אייכלר: הוא יכול להיות גאון עולם אבל הוא לא יודע אם יש לו או אין לו.

ישראל אייכלר: מורידים ילדים מהאוטובוסים ועושים זאת בכל מזג אוויר ובכל מקום ואכן קיבלנו תלונות בנושא.

ישראל אייכלר: מכשירי הטענה לא נמצאים בכל החברות.

ישראל אייכלר: בתחקיר שעשו האנשים המקצועיים בוועדה נאמר שרק בחברת קווים יש מכשירים.

<שלומית אבינח: הפונים כתבו.

ישראל אייכלר: לפיכך ההטענה מתבצעת באוטובוס עצמו, דבר שמעכב את הנסיעה.

ישראל אייכלר: אין אחידות בין החברות לגבי מכשירי התיקוף.

ישראל אייכלר: כל חברת תחבורה רשאית להשתמש במכשיר משלה.

ישראל אייכלר: היו כאן טענות נגד חברת סופרבוס שמכשירי התיקוף שלה איטיים יותר, דבר שלא בדקנו.

ישראל אייכלר: הנהג הפך לפקיד, נושא עליו כבר דיברנו, ולא סתם פקיד אלא חצי פסיכולוג כאשר כל אדם שחיכה בתחנה והוא עצבני, הנהג צריך להרגיע אותו.

ישראל אייכלר: בכרטיס הרב קו ניתן לטעון עד שמונה חוזים ולפיכך נוסעים שנוסעים ומשתמשים בהרבה חברות, צריכים להשתמש בשניים-שלושה כרטיסים.

ישראל אייכלר: אני מניח שאתם יודעים טוב ממני מה קורה בעניין הזה.

ישראל אייכלר: כרטיס הרב קו לא תקף ברכבת הקלה.

ישראל אייכלר: יש דבר כזה?

ישראל אייכלר: אין דבר כזה.

<שלומית אבינח: כך נאמר בפניות.

ישראל אייכלר: הקורא של הרכבת לפעמים לא מצליח לקרוא את הנתונים בכרטיס הרב קו וברכבת הקלה לא ניתן לשלם במזומן.

ישראל אייכלר: אני מבין את הפנייה הזאת ואני מפרש אותה עכשיו.

<שלומית אבינח: דרך אגב, נושאי הפניות הועברו לכל הגורמים.

ישראל אייכלר: באוטובוס הרגיל, אם יש לי ויכוח עם הנהג, אם אני אזרח חכם, אני אומר לנהג שאשלם לו במזומן ואחר כך נברר, אבל ברכבת הוא לא יכול לעשות את זה.

ישראל אייכלר: הוא יכול או להישאר למטה ולהפסיד את העבודה, את הבנק ואת הרופא, או לעלות ולקבל קנס בסך 180 שקלים.

ישראל אייכלר: יש כאן תלונות על כך שרב קו לא נקלט באוטובוסים של חברת דן, ואני מניח שזה בכמה אוטובוסים ולא בכולם.

ישראל אייכלר: זאת צרה צרורה.

ישראל אייכלר: יש ערך צבור של מספר חברות בכרטיס וצריך לפנות לכל חברה בנפרד.

ישראל אייכלר: אם אדם איבד את הכרטיס ורוצה לקבל החזר, הוא צריך ללכת לכל חברה בנפרד.

<אורית אורנשטיין: כיום זה פתיר.

<שלומית אבינח: אולי בחברה שלכם, אבל לא בכל החברות.

ישראל אייכלר: אני מדבר על תלונות שהגיעו אלינו.

ישראל אייכלר: יש חוסר מידע בעמדות של החברות בתחנות המרכזיות לגבי כמה כסף היה לטובת החברה.

ישראל אייכלר: לא ניתן לקבל זיכוי מרוכז, נושא עליו כבר דיברתי, וצריך לפנות לכל חברה שמחזירה זיכוי בנפרד.

ישראל אייכלר: זה מגיע לאבסורד ואני שומע סיפורים, בעיקר מנערים ונערות שיש להם זמן ללכת על העשרים שקלים האלה למשרד שצריך לאשר להם שמגיע להם וגם לקופה כדי לקבל בה את הכסף.

ישראל אייכלר: בני 18 שזכאים להנחת סטודנט צריכים לגשת באופן אישי לכל המפעילים בנפרד ולבקש את ההנחה בהתאם.

ישראל אייכלר: נוסעים בחברות מקבלים קנסות לאחר שתיקפו את הכרטיס אצל הנהג ולכאורה התיקוף היה תקין אבל כאשר הכרטיסן עולה, מסתבר שהכרטיס לא תוקף כראוי - יש לנו תלונה ספציפית כזאת – והנוסע קיבל קנס למרות שהתיקוף נעשה על ידו.

ישראל אייכלר: הנהג אומר שהוא לא מתערב במקרים כאלה.

ישראל אייכלר: זאת אומרת, היה מקרה שהנהג אמר שזה בסדר - יכול להיות שלא הייתה לו סבלנות - וכאשר הכרטיסן עלה, הוא ראה שזה לא בסדר.

ישראל אייכלר: הנוסע אומר שהנהג אמר לו אבל הנהג אומר: תעשה לי טובה, אני לא מתערב.

ישראל אייכלר: הוא גם שופט?

ישראל אייכלר: סיטיפס.

ישראל אייכלר: מערכת הכרטיס לא קולטת כרטיסי אשראי.

ישראל אייכלר: זה נכון?

<שלומית אבינח: זאת התלונה שהתקבלה.

ישראל אייכלר: אולי תלוי באיזו מכונה.

ישראל אייכלר: שקלים בודדים לא נקלטים בדרך כלל במכונה.

ישראל אייכלר: גם זה נכון?

<שלומית אבינח: לא כתבו סתם.

ישראל אייכלר: רב קו של אזרחים ותיקים לנסיעה בודדת.

ישראל אייכלר: המכונה של סיטיפס קולטת?

ישראל אייכלר: עוד טענה.

ישראל אייכלר: המכונה של הסיטיפס לא קולטת רב קו של אזרחים ותיקים לנסיעה בודדת.

ישראל אייכלר: אני אומר כאן דבר ותאמרו לי אם אני טועה.

ישראל אייכלר: כרטיסי רב קו לפעמים לא יודעים לזהות את כמות הנסיעות שנותרה.

ישראל אייכלר: מה זאת אומרת?

ישראל אייכלר: הרי הנהג יכול לדעת.

ישראל אייכלר: יכול להיות שיש איזו מכונה לא בסדר.

<מיכאל אוחנה: אולי יש מקרים.

<מיכאל אוחנה: זאת לא תופעה.

ישראל אייכלר: כל כך הרבה אוטובוסים, זה יכול לקרות אבל האזרח הנפגע הוא נפגע.

<קריאה: כל נהג יכול להוציא דוח ואת כל הפירוט של הנוסע.

ישראל אייכלר: יש מצב שנהגים מעליבים ופוגעים בנוסעים לגבי שאלות ששואלים לגבי הרב קו.

ישראל אייכלר: אפשר להבין את הלחץ בהם הם מצויים אך העצבים והיחס המעליב לא צריך להיות על הנוסעים.

ישראל אייכלר: אני רוצה לומר גם לגבי הנהגים.

ישראל אייכלר: אם היה מרכז שירות כמו שהצעתי בהצעת החוק ובכל תחנה הייתה מכונה של משרד התחבורה, בכל הארץ ובכל הפינות, כמו סניפים של כספומט, או בבתי מרקחת או בכל מקום אחר בו אפשר היה לקנות – לא הייתה בעיה.

ישראל אייכלר: הנהג לא צריך להיות מוכר כרטיסים ולא סוכן כרטיסים.

ישראל אייכלר: את ההמלצות נשאיר לאחר מכן.

ישראל אייכלר: לפני שאני נותן את רשות הדיבור לפונים, אני רוצה שהיועצת המשפטית תסביר לנוכחים מה המעמד החוקי המשפטי של הכרטיס היום.

<ורד קירו זילברמן: רק לחדד את המצב המשפטי.

<ורד קירו זילברמן: דבר החקיקה שמתייחס לנושא הזה הוא פקודת התעבורה ותקנות התעבורה שאמנם מאפשרות לחברות אוטובוסים לגבות כסף עבור כרטיסי נסיעה, אבל כל הנושא של כרטיס הרב קו לא מוסדר בפקודת התעבורה ולא בתקנות.

<ורד קירו זילברמן: לפיכך נוצר מצב שכתוצאה מהשימוש בפועל ברב קו, נתקלים האזרחים בהרבה מאוד בעיות שלפעמים אפילו עולות עד כדי הפרת תנאים ברישיון והפרת תקנות התעבורה והוראות של משרד התחבורה.

<ורד קירו זילברמן: בעיקרון היו כמה וכמה ניסיונות להסדיר את הנושא הזה בחקיקה.

<ורד קירו זילברמן: ב-2010 הייתה הצעת חוק ממשלתית שבאה לעשות תיקון לפקודת התעבורה ובפקודת מסילות הברזל.

<ורד קירו זילברמן: לאחר מכן הוגש תזכיר חוק ממשלתי נוסף שבא לעשות הצעת חוק נפרדת לכל ההסדרה של השימוש ברב קו.

<ורד קירו זילברמן: כבוד יושב ראש הוועדה הניח מספר הצעות חוק פרטיות ואחת מהן אפילו עברה בקריאה טרומית והוא התבקש להמתין עד לשכלולה של הצעת החוק הממשלתית.

<ורד קירו זילברמן: לאחרונה יש כבר נוסח מתוקן ומעודכן מטעם משרדי הממשלה, מטעם הממשלה, כפי שנמסר לי השאיפה היא שהוא יובא בהקדם לוועדת שרים לענייני חקיקה ויונח לקראת מושב החורף אבל הדברים האלה מאוד דינאמיים.

<ורד קירו זילברמן: בינתיים אנחנו מתנהלים בלי הסדרה חוקית שבאמת תעגן את הקריטריונים ואמות המידה להתנהגות.

<ורד קירו זילברמן: לצורך העניין אני רק אזכיר בכמה מלים שהיו כאן טענות על נערים שהורדו מהנסיעה שלא בתחנה ובניגוד לתקנות התעבורה, על קנסות שלא ברור אם הם עומדים כי קנסות מותר לגבות לפי סכומי הנסיעה וקיים איסור לגבות סכום שאינו עבור נסיעה ואם אנשים נאלצים לשלם פעמיים בגלל תקלות במכשירים.

<ורד קירו זילברמן: יש כאן שלל בעיות שעולות כדי אי התאמה לתקנות התעבורה ולפקודה.

ישראל אייכלר: יש דוגמה נוספת בשירות המדינה שנוגעת למיליוני אזרחים כאשר המצב המשפטי לא ברור כמו שקיים לגבי הכרטיס רב קו?

<ורד קירו זילברמן: צריך לראות.

<ורד קירו זילברמן: יש כל מיני מקומות שצריך להדק את ההסדרים החקיקתיים אבל כאן באמת זה משהו שנוגע למיליוני משתמשים ולמשתמשים חוזרים ונשנים משכבות אוכלוסייה שנזקקות לשירותים האלה.

<ורד קירו זילברמן: לכן זה עושה את הצורך בפתרון ובהסדר חקיקתי מאוד מאוד אקוטי.

ישראל אייכלר: מבחינה משפטית, החברות יכולות היום ללכת ולהדפיס את הכרטיס הישן ולמכור אותו?

<ורד קירו זילברמן: לפי מה שכתוב בפקודת התעבורה ובתקנות התעבורה, אני לא רואה מניעה אלא אם כן משרד התחבורה יגיד אחרת.

<ורד קירו זילברמן: בעיקרון יש להן את היכולת.

<ורד קירו זילברמן: הסמכות שלהן היא לגבות כסף עבור הנסיעה.

<ורד קירו זילברמן: איך הן יעשו את זה בדיוק, זה כבר נכנס לפרטי הפרטים, לתקנות ולהסדרים מול משרד התחבורה.

ישראל אייכלר: תכף נשאל את משרד התחבורה.

ישראל אייכלר: אולי הם יבדקו את הרעיון להנפיק.

ישראל אייכלר: אמרת בהקדם והכוונה היא למושב החורף, אבל יש לנו קצת ניסיון מה זה בהקדם מושב החורף.

ישראל אייכלר: זה אומר אולי בשנה הבאה ולא בחורף הקרוב.

ישראל אייכלר: לכן אולי צריך להדפיס כרטיסים כדוגמת הכרטיסים הישנים למי שרוצה.

ישראל אייכלר: אי אפשר לאלץ עם שלם לסבול ממשהו שהוא לא מוסדר בחוק.

ישראל אייכלר: זה לא יאומן.

ישראל אייכלר: כהרגלנו, דבר ראשון נפנה לפונים.

ישראל אייכלר: הפונה הראשון יהיה שלמה וילנאי.

<שלמה וילנאי: יש לי תלונה לגבי הרכבת הקלה בירושלים לגבי הכרטיס, לגבי המטבעות ולגבי אזרח ותיק שלא מקבל נסיעה בודדת.

ישראל אייכלר: כתבת גם כרטיס אשראי.

<שלמה וילנאי: כן.

<שלמה וילנאי: גם כרטיס אשראי.

ישראל אייכלר: מה הבעיה עם כרטיס אשראי?

<שלמה וילנאי: יש כרטיסי אשראי שהמכונה לא מקבלת.

ישראל אייכלר: למה?

<שלמה וילנאי: אני לא יודע.

ישראל אייכלר: בעיקרון המכונה צריכה לקבל כרטיסי אשראי?

<קריאה: כן.

ישראל אייכלר: יש מטבעות שהמכונה לא מקבלת?

<שלמה וילנאי: שקלים לפעמים היא פולטת וזה קורה פעמים רבות.

ישראל אייכלר: מה הבעיה עם אזרחים ותיקים?

<שלמה וילנאי: בנסיעה בודדת אי אפשר לקבל במכונה אלא אני חושב שזאת צריכה להיות נסיעה כפולה.

ישראל אייכלר: תסביר.

<שלמה וילנאי: אתה נוסע וחוזר, קנה שתי נסיעות יחד.

ישראל אייכלר: ואם לא, אין לך את ההנחה?

<שלמה וילנאי: לא.

ישראל אייכלר: הנחה של חמישים אחוזים.

<שלמה וילנאי: כן.

ישראל אייכלר: לכן כדאי לך לקנות הלוך וחזור.

<שלמה וילנאי: לא תמיד.

<שלמה וילנאי: לפעמים אני נוסע בחזרה עם הרכב או מישהו לוקח אותי.

ישראל אייכלר: בהמשך נבקש מאנשי הרכב הקלה תשובות לכל השאלות האלה.

<שלומית אבינח: המנכ"ל כאן.

<שלמה וילנאי: יש לי עוד דברים בקשר לאגד.

<שלמה וילנאי: היום נסעתי באוטובוס של אגד וביקשתי נסיעה בודדת של אזרח ותיק, אבל לא קיבלתי אלא קיבלתי נסיעה כפולה.

<שלמה וילנאי: כשאני נוסע בראשון לציון, אין עם זה בעיה אבל בירושלים יש בעיה.

ישראל אייכלר: זה חוקי מה שהוא אומר?

<מיכאל אוחנה: אין דבר כזה.

<קריאה: זה לא נכון.

<מיכאל אוחנה: אני נהג.

<מיכאל אוחנה: אני יודע.

<מיכאל אוחנה: לא קיים דבר כזה שאזרח ותיק לא יכול לקבל כרטיס בודד.

<שלמה וילנאי: לא קיבלתי.

ישראל אייכלר: מה אמר הנהג?

<שלמה וילנאי: הוא אמר שקיבלתי נסיעת המשך, אבל אמרתי לו בפירוש שאני רוצה כרטיס בודד.

<שלמה וילנאי: הוא אמר שלפי הכרטיס, אי אפשר.

<מרב בן ישי: אבל בנסיעת המשך אתה זכאי לנסוע בחינם.

<שלמה וילנאי: אבל אני לא רוצה.

<מרב בן ישי: רצית לשלם כפול?

<שלמה וילנאי: לא.

<שלמה וילנאי: אמרתי לו בפירוש: אזרח ותיק, אני רוצה נסיעה בודדת.

<מרב בן ישי: יכולת להמשיך.

<מיכאל אוחנה: אתה רוצה לשלם כסף פעמיים?

<שלמה וילנאי: לא.

<שלמה וילנאי: אני רוצה שהוא יקבל ממני 3.5 שקלים נסיעה לאזרח ותיק.

<מיכאל אוחנה: הוא לקח ממך אבל יש לך נסיעת המשך.

<שלומית אבינח: אולי צריך לחדד נהלים.

<שלומית אבינח: הוא מספר על מה שקרה לו.

<מיכאל אוחנה: את רוצה שייקחו לו כסף פעמיים?

<מיכאל אוחנה: יש לו שם המשך.

ישראל אייכלר: קח בחשבון שכל נהג הוא אוטוריטה בפני עצמה ובכל יום ובכל שעה קורים דברים בין אזרחים לנהגים.

ישראל אייכלר: אתה אומר שזה לא יכול להיות, אבל בעינינו האזרח צודק עד שיוכח אחרת.

ישראל אייכלר: זאת אומרת, אין לו תענוג לבוא לוועדה ולספר משהו שלא היה.

ישראל אייכלר: הרבה יותר סביר לחשוב שהיה איזה נהג עצבני, ראה יהודי מבוגר ויכול להיות שאפילו היה בטלפון עם אשתו.

<אריה זדה: אנחנו פועלים בהתאם לאמור בחוק אזרחים ותיקים.

<אריה זדה: כל הסדר שקיים בתחבורה הציבורית חייב שתהיה לו מקבילה עם הנחה לאזרח ותיק.

<אריה זדה: המשמעות היא שאזרח ותיק שעולה בנסיעה בודדת בכל האוטובוסים חייב שתהיה לו את האופציה לנסיעה בודדת בחמישים אחוזי הנחה.

<אריה זדה: כנראה שהייתה כאן טעות.

ישראל אייכלר: מה קורה לילד שבא עם כרטיס לנסיעה בודדת?

ישראל אייכלר: גם לו יש הנחה?

<קריאה: ברכבת אין.

<אריה זדה: צו פיקוח על מחירים קובע את ההנחות לנוער בכרטיסיות.

ישראל אייכלר: איפה כאן האפליה בין קשישים לנערים?

<אריה זדה: אלה דברים היסטוריים שצריך איכשהו להסדיר אותם ואנחנו נסדיר אותם.

<אריה זדה: יש לנו רפורמה בתעריפים ונסדיר את כל הנושאים האלה.

ישראל אייכלר: אני יודע שהשר מחכה לרפורמה.

ישראל אייכלר: אנשים חושבים ששרים הם בעלי בתים, אבל אתמול דיברתי עם השר והוא אמר לי לגבי הרפורמה שהוא מחכה לה בכיליון עיניים, אני לא זוכר כמה זמן.

<אריה זדה: שמונה שנים.

<שלומית אבינח: אנחנו שנתיים בדיונים.

ישראל אייכלר: אותו שר שמצליח לפרוץ את כל הכבישים מדן ועד באר-שבע, לא יודע לסדר במשרד שלו רפורמה של מחירים.

<אריה זדה: לדבר קצת על הרפורמה?

<אריה זדה: בעיקרון הרפורמה, אנחנו כבר בשטחי כינוס, על הכלים ומוכנים.

<אריה זדה: הרפורמה כבר מוכנה.

<אריה זדה: יש לנו כבר תכנית מלאה.

ישראל אייכלר: מה תאריך היעד?

<אריה זדה: תאריך היעד אמור להיות ממש ב-2015-2016.

<אריה זדה: היא נמצאת על שולחנם של שר האוצר ושר התחבורה.

ישראל אייכלר: אמרת שמונה שנים.

<אריה זדה: כן, אבל הרפורמה הזאת כבר התחילה והיא כבר יושמה בשישים אחוזים בחיפה, בחמישים אחוזים היא יושמה בגוש דן ובתשעים אחוזים בירושלים.

<אריה זדה: עכשיו אנחנו רוצים לתת משהו לכל הציבור, לבוא עם בשורה, בשאר האזורים בהם עדיין היא לא קיימת.

<אריה זדה: היא יושמה במטרופולינים המרכזיים בארץ – ירושלים, גוש דן, חיפה ובאר שבע – בעקבות כל העיוותים שיש שם בתעריפים ואכן יש שם עיוותים נוראיים.

<אריה זדה: אנחנו מבינים את המצב ואנחנו רוצים ליישר קו.

<אריה זדה: התחלנו ברפורמה ואנחנו רואים שאנחנו קוטפים את הפירות יפה מאוד.

ישראל אייכלר: למשל האפליה בין נערים לקשישים בעניין הזה של הנסיעה הבודדת.

ישראל אייכלר: כמה זמן צריך כדי לשנות את הרפורמה?

יצחק כהן: אני יכול לענות על זה.

<שלמה וילנאי: יש לי עוד נקודה להעלות.

יצחק כהן: מי שהפלה בין אזרחים ותיקים לבני נוער, זה החוק עצמו.

יצחק כהן: יש חוק אזרחים ותיקים ובחוק נקבע שאזרח ותיק זכאי להנחה של חמישים אחוזים בכל סוגי הנסיעה והכרטיסים.

יצחק כהן: לכן רק לאזרח ותיק יש את האפשרות לקבל הנחה של חמישים אחוזים באמצעות כרטיס בודד.

יצחק כהן: לגבי בני נוער, יש מה שנקרא את תקנות התעבורה ותקנות התעבורה מסדירות את סוגי הכרטוס באמצעותם בני נוער זכאים להנחה.

יצחק כהן: בני נוער זכאים להנחה רק כאשר הם רוכשים קבוצה של נסיעות.

ישראל אייכלר: אני שואל למה זה כך.

יצחק כהן: אמרתי לך שהחקיקה הסדירה את זה בצורה הזאת.

יצחק כהן: יש חקיקה ראשית לגבי אזרח ותיק ושם פועלים כפי שאמרתי כרגע, ואין חקיקה אלא יש תקנות תעבורה של משרד התחבורה, בהן ההנחות ניתנות באמצעות כרטיסיות או ערך צבור.

ישראל אייכלר: אתה מציין את המציאות הקיימת.

יצחק כהן: כן.

יצחק כהן: בהחלט.

ישראל אייכלר: אבל אנחנו כמחוקקים שואלים למה.

יצחק כהן: אתה שאלת למה יש אפליה.

יצחק כהן: האפליה מובנית בתוך החקיקה.

<ורד קירו זילברמן: הטרמינולוגיה מוצגת הפוך.

<ורד קירו זילברמן: החוק בא לקראת הקשישים.

<ורד קירו זילברמן: זה לא אומר שהוא הפלה לעניין הנוער כי למשל בחוקים אחרים, כניסה לחופי רחצה למשל, יש הנחות לקשישים ויש בחוק גם הנחות לילדים, לבני נוער, למשפחות מרובות ילדים.

<ורד קירו זילברמן: השאלה היא לא למה זה קורה אלא הצורך הוא לתקן גם אבל לא בחוק ראשי אלא בתקנות שהן בסמכות השר.

יצחק כהן: את צודקת.

יצחק כהן: אם החליטו שלבני נוער מגיע חמישים אחוזים הנחה, כמו שאזרח ותיק זכאי לקבל את זה באמצעות כרטיס בודד, גם נער זכאי לקבל את זה.

ישראל אייכלר: יש כאן אפליה והיא ברורה.

יצחק כהן: יש אפליה.

ישראל אייכלר: אפליה ברורה שהיא בלתי נסבלת.

<אריה זדה: אין אפליה.

<אריה זדה: יש עיוותים.

<אריה זדה: בהרבה מאוד נושאים, בכל מיני הנחות שניתנות, צריך ליישר קו.

<אריה זדה: זכאי הביטוח הלאומי היום מקבלים 33 אחוזי הנחה ולעומת זאת סטודנטים מקבלים חמישים אחוזי הנחה אבל מה לעשות שכאן הייתה ועדת טרכטנברג וכאן הייתה עת אחרת.

<אריה זדה: הרפורמה אמורה להסדיר את הנושא.

ישראל אייכלר: צריך לתקן את זה.

<אריה זדה: נכון.

<אריה זדה: צריך ליישר את כל הנושאים האלה.

ישראל אייכלר: תרשמי בסיכום הישיבה שאנחנו דורשים שאם יש הנחה לבני נוער, לא יהיה הבדל אם הם קונים כרטיס בודד או כרטיס רב קו או דרכון ביומטרי.

ישראל אייכלר: מחר יגידו לנו שרק מי שיש לו דרכון ביומטרי, מקבל הנחה, כמו שדיברנו לגבי משרד הפנים.

ישראל אייכלר: אגב, משרד הפנים הכחיש שיש תורים נפרדים ברשות האוכלוסין לאלה שיש להם דרכון ביומטרי לאלה שאין להם כי זה גם לא חוקי.

ישראל אייכלר: למעשה אני שומע מאנשים, כולל שלומית, שכן יש הבדל בין מי שבא לדרכון ביומטרי ומי שבא לקבל דרכון אחר.

<שלומית אבינח: שואלים אותו לאיזה תור הוא רוצה ונותנים לו מספור אחר.

ישראל אייכלר: אותו הדבר כאו.

ישראל אייכלר: דווקא ילד שאיבד את הכרטיסייה, אימא שלו לא השאירה לו אותה, הוא קונה כרטיס בודד, למה צריך לקנוס אותו ושישלם מחיר כפול?

ישראל אייכלר: זכות הדיבור עדיין של שלמה.

<שלמה וילנאי: יש בעיה עם הכרטיס במעבר בין חברות תחבורה.

<שלמה וילנאי: אם למשל נסעתי באגד והיה לי כרטיס המשך, עברתי לקווים, הנהג לא קיבל את ההמשך.

ישראל אייכלר: מי יכול לענות על זה?

<אריה זדה: הרב קו ומכשירי הכרטוס עובדים לפי תקן אירופי שקוראים לו תקן קליפסו.

<אריה זדה: התקן הזה מונהג בעולם.

<אריה זדה: כלל מפעילי התחבורה הציבורית מחויבים לעבוד לפי התקן הזה.

<אריה זדה: המשמעות היא שיש לנו 6,000 מכשירים שנמצאים אצל מפעילי התחבורה הציבורית וצריך סנכרון בין כולם.

<אריה זדה: ב-99,9 אחוזים זה עובד, פועל ומסונכרן כי אחרת הייתה כאן קטסטרופה.

ישראל אייכלר: למה אנחנו שומעים שזה לא עובד בקווים?

<אריה זדה: יש כאן מאות מיליוני תנועות ביום שעוברות בין המפעילים ומגיעות גם למרכז שירות שנדבר עליו עוד מעט כי כבר יש מסלקה ויש לנו בשורה.

ישראל אייכלר: ספציפית לגבי מה שהוא אמר.

ישראל אייכלר: יכול להיות שקווים לא מסונכרנת עם שאר החברות?

<אריה זדה: יכול להיות שיש תקלות.

ישראל אייכלר: יש כאן מישהו מקווים?

<אורית אורנשטיין: כן.

<אורית אורנשטיין: אני.

<אורית אורנשטיין: אני חושבת שהתופעה הזאת צפה יותר כאשר דן הפעילה את המטרונית.

<אורית אורנשטיין: אז רוב התלונות היו מהמקום הזה שלא היה סנכרון.

ישראל אייכלר: נצטרך לקבל תשובה על כך.

<שלמה וילנאי: נראה לי שהמכשור של קווים הוא מאוד מיושן.

ישראל אייכלר: החברה היא חברה חדשה.

ישראל אייכלר: דווקא קווים מקבלים הרבה מחמאות.

ישראל אייכלר: יש לנו גם מחמאות.

<אורית אורנשטיין: חשוב.

<אורית אורנשטיין: חשוב גם לציין שכאשר פונים אלינו בתלונות בגין כרטיס מעבר שלא נקלט, אנחנו רואים שההעדפה קיימת מהנסיעה אצל המפעיל הקודם בגלל חידושים כמו המטרונית שהתחילה אצל המפעיל האחר.

<איתי חיים: זאת בעיה שקרתה גם לי באופן אישי, בין חברת דן לבין חברת קווים.

<איתי חיים: עליתי על נסיעה בחברת דן.

<איתי חיים: שילמתי עבור הנסיעה.

<איתי חיים: לאחר מכן הטענתי כרטיסייה או שזה היה ערך צבור וכאשר עליתי לנסוע בקו הבא של חברת קווים, נדרס לי החוזה והייתי צריך לשלם שוב.

<אורית אורנשטיין: נדרס לך?

<איתי חיים: נדרס.

<איתי חיים: הייתי צריך לשלם שוב.

<איתי חיים: לא קיבלתי כרטיס מעבר.

<אורית אורנשטיין: כאשר העברת את התיקוף.

<איתי חיים: בדיוק.

<איתי חיים: זה אחרי הטענה של כרטיסייה ואחרי ערך צבור.

<איתי חיים: קיבלנו הרבה מאוד תלונות לגבי זה.

<איתי חיים: לגבי מה שאריה אמר קודם, קח בחשבון שרוב האנשים לא יודעים על כסף אבוד שהלך להם בתוך הכרטיס.

<איתי חיים: זה לא בדיוק 99,9 אחוזים אלא הרבה מאוד אנשים לא מתלוננים.

<איתי חיים: גם עודד מארגון 15 דקות יכול להוסיף.

<איתי חיים: אנחנו מקבלים תלונות.

ישראל אייכלר: אני רוצה להמשיך עם הפונים.

<שלמה וילנאי: אני סיימתי.

ישראל אייכלר: הגברת יהודית בודק.

<יהודית בודק: אני בדרך כלל נמצאת בוועדה הזאת ככתבת של קול ישראל, אבל עכשיו אני כאזרחית פרטית שנתקלת בבעיה.

<יהודית בודק: ב-8 לאפריל, במכתב הראשון מתוך שלושה מכתבים ועוד כשלוש-ארבע פניות באינטרנט, העליתי שלוש נקודות.

<יהודית בודק: אני מדברת על אגד תעבורה.

<יהודית בודק: הנקודה הראשונה, ובעיקר עליה אני רוצה להעיר, אני חושבת שהיא נוגעת להרבה אנשים.

<יהודית בודק: אני נסעתי לירושלים ורציתי, כמו תמיד, לקנות שני כרטיסים.

<יהודית בודק: אני נוסעת מעט מאוד.

<יהודית בודק: יכול להיות פעם, פעמיים ואולי שלוש פעמים בימי חיי שנסעתי באגד תעבורה.

<יהודית בודק: יש לי רכב ובדרך כלל אני לא נוסעת בתחבורה ציבורית.

<יהודית בודק: הייתי מאוד מרוצה.

<יהודית בודק: מצאתי שזה מאוד נוח והשירות אדיב, עד אותו יום, ב-8 לאפריל, אז אמרו לי שאני לא יכולה לטעון את הרב קו בנסיעות בודדות וכי הסכום המינימלי הוא חמישים שקלים ואני מקבלת עוד חמישים שקלים בונוס.

<יהודית בודק: באותו רגע הבנתי שאי אפשר בנסיעה בודדת.

<יהודית בודק: אני לוקחת את זה על עצמי ואולי זה מה שאני הבנתי והנהג לא טרח להסביר לי שאני יכולה לנסוע בודדת אם אני רוצה.

<יהודית בודק: באמת טענתי ואז אני רואה שבמקום נסיעה אחת, החיוב הוא של שתי נסיעות מבחינת הסכום לתשלום.

<יהודית בודק: על הנקודה הזאת אני כתבתי.

<יהודית בודק: זו הייתה הנקודה הראשונה ובעיני החשובה ביותר כי יש כאן הטעיה של ציבור.

<יהודית בודק: תשובה בכתב יד לא קיבלתי על פנייתי.

<יהודית בודק: במשרדים של אגד תעבורה מול בנייני האומה הסבירו לי, או בעל פה בפניות הציבור, שקיבלתי בונוס ולכן מורידים.

<יהודית בודק: סליחה, לא ביקשתי בונוס, אל תטעו את הציבור כאילו הוא מקבל חמישים שקלים בונוס כי זה לא בונוס אם הם לוקחים ממני מחיר כפול.

<יהודית בודק: אגב, זכיתי לשתי תשובות בכתב.

<יהודית בודק: בתשובה הראשונה התייחסו לנקודה הנוספת שהעליתי אבל היא לא כל כך נוגעת לענייננו ולכן רק אזכיר אותה.

<יהודית בודק: אני חוויתי אלימות מילולית קשה מנהג שאני ממש חששתי שעוד רגע מגיעה לאלימות פיזית.

<יהודית בודק: הייתה לי הקלטה אבל אף אחד שם לא היה מוכן לתת לי מייל כדי שאני אוכל לשלוח את ההקלטה ולדעתי זה מאוד חמור.

<יהודית בודק: במכתב הראשון הם התייחסו לזה.

ישראל אייכלר: יש לך אותה?

<יהודית בודק: כן.

<יהודית בודק: יש לי אותה.

<יהודית בודק: כמובן.

<יהודית בודק: בכספת.

<שלומית אבינח: את הפנייה של יהודית לא העברנו לחברה.

מירב בן ארי: אני מכירה את השם.

<יהודית בודק: ודאי.

<יהודית בודק: כתבתי שלושה מכתבים וארבע פניות באינטרנט.

<יהודית בודק: בוודאי שאת מכירה.

<יהודית בודק: בתשובה הראשונה בכתב הייתה התייחסות לנושא של הנהג.

<יהודית בודק: מהתשובה שלהם הבנתי שהנהג ממשיך לעבוד.

<יהודית בודק: בסדר, זכותם להחליט.

<יהודית בודק: אני לא הייתי מעסיקה בן אדם כזה כי היום זה אתי ומחר עם מישהו אחר.

<יהודית בודק: אגב, שמענו כאן התייחסויות על חוסר סבלנות של נהג.

<יהודית בודק: זה אנדר סטייטמנט.

<יהודית בודק: מזה זה התחיל.

<יהודית בודק: היה כן אפשר לבטל, אבל הוא לא ביטל את ההטענה.

<יהודית בודק: זאת הנקודה השנייה שהעליתי במכתב.

<יהודית בודק: הנקודה השלישית שהעליתי.

<יהודית בודק: אמרתי שאני נוסעת מעט מאוד, אני לא רוצה יותר לנסוע אתכם, זה כבר הפך לחוויה לא נעימה ואני בסך הכול ביקשתי החזר של ההטענה, כמובן בניכוי הכרטיס.

<יהודית בודק: אם הם לא מסכימים לפצות אותי מעבר לזה, אני לא מתכוונת בכלל להתעסק עם זה אבל אני רוצה את ההחזר.

<שלומית אבינח: קיבלת?

<יהודית בודק: לא.

<יהודית בודק: לא קיבלתי.

<יהודית בודק: חברה שהייתה אתי והייתה בדיוק אחד לאחד במצבי למעט העובדה שהיא נוסעת הרבה מאוד באגד תעבורה, היא משום מה כן זכתה להחזר של סכום הטעינה.

<יהודית בודק: הם כתבו לי שלחברתי נטען חוזה אחר שהיא לא יכולה להשתמש בו ולדבריה לא נוסעת עם אגד תעבורה.

<יהודית בודק: כאן יש איזושהי אפליה כי אצלי הדבר היחיד שהיה שונה היה שחוויתי גם אלימות מילולית קשה.

<יהודית בודק: זה הדבר היחיד שהיה שונה.

<יהודית בודק: שני אזרחים פונים, אחד מקבל החזר והשני לא מקבל החזר ואומרים לו שהוא לא יכול לקבל אותו.

<יהודית בודק: הבונוס, זאת הטעיה ומאוד חשוב לציין את זה.

<יהודית בודק: זה הדבר החשוב ביותר ולכן טרחתי לבוא לישיבה הזאת.

<יהודית בודק: אפשר לקבל איזושהי התייחסות?

ישראל אייכלר: את רוצה לקבל עכשיו את ההתייחסות?

<יהודית בודק: כן.

מירב בן ארי: אני אתייחס.

<יהודית בודק: את חתומה על המכתב שאומר לי שחברה שלי יכולה לקבל החזר ואני לא.

מירב בן ארי: אני מנהלת פניות הציבור של אגד תעבורה.

מירב בן ארי: קודם כל, כל פנייה נענית בהתאם ולגופו של עניין.

מירב בן ארי: את ציינת כאן כמה פניות בכמה דברים.

מירב בן ארי: קודם כל, אני אתייחס למשמעת נהג.

מירב בן ארי: יש נהגים שבאמת חורגים בהתנהגותם.

<יהודית בודק: אני מדברת על הבונוס.

מירב בן ארי: אני אענה דבר דבר.

מירב בן ארי: במקרה של נהגים כאלה, קוראים להם לוועדת משמעת.

ישראל אייכלר: הנהג הזה נקרא?

מירב בן ארי: אני מתארת לעצמי.

מירב בן ארי: אני לא יודעת.

<יהודית בודק: הוא המשיך לעבוד.

מירב בן ארי: לא מפטרים מיד.

ישראל אייכלר: הנהג זומן?

<יהודית בודק: אני מציעה שנתמקד בנושא בו דנה הוועדה.

מירב בן ארי: את לא רוצה שאני אענה?

<יהודית בודק: לגבי הנהג, זה הדבר היחיד שהתייחסתם אליו במכתב הראשון.

<יהודית בודק: לא התייחסתם לבריונות ולא התייחסתם להחזר.

ישראל אייכלר: אני כן רוצה להבין.

ישראל אייכלר: למה הנהג הזה לא צריך להיות מוזמן לבירור?

<יהודית בודק: לא אמרתי שלא.

ישראל אייכלר: הוא הוזמן לברור?

מירב בן ארי: ודאי שהוא הוזמן לבירור.

ישראל אייכלר: מה היו תוצאות הבירור?

מירב בן ארי: אני לא יודעת להגיד לך את התוצאות, אבל כל נהג שיש תלונה עליו, מוזמן למנהל הסניף.

מירב בן ארי: אם זה לא נסגר עם מנהל הסניף, הוא מגיע להנהלה הבכירה ובמקרים מסוימים גם קוראים לו לשימוע ומפטרים.

מירב בן ארי: אנחנו מפטרים לא מעט נהגים שחורגים בהתנהגות שלהם.

<קריאה: גם למשרד התחבורה יש סמכויות לפיקוח ולבדיקה.

מירב בן ארי: כמובן.

<יהודית בודק: לנושא של הבונוס עד עכשיו לא הייתה כל התייחסות וכן לנושא של ההחזר כי אתם אומרים לי שאתם לא מחזירים לי אלא רק לחברה שלי.

<יהודית בודק: הנה המכתב שלך.

מירב בן ארי: המכתב לא נמצא כאן אבל אני זוכרת את השם.

מירב בן ארי: החברה שלך, אם אני לא טועה, קיבלה החזר כי נטען לה בטעות ערך צבור של סניף אחר, של סניף אלעד שהיא לא יכולה לעשות אתו שום דבר.

<יהודית בודק: היה אותו הדבר.

מירב בן ארי: אנחנו נותנים החזרים.

מירב בן ארי: כאשר לקוח אומר לנו שהוא לא נוסע יותר בחברה שלנו - - -

<יהודית בודק: זה מה שאמרתי.

מירב בן ארי: אנחנו מחזירים.

מירב בן ארי: אני מוכנה לבדוק את הפנייה שלך עוד הפעם ולראות מה אני יכולה לעשות.

<יהודית בודק: חברה שלי ירושלמית כמוני.

<יהודית בודק: ההבדל היחיד הוא שהיא לא נחשפה לאלימות.

<יהודית בודק: זה ההבדל היחיד.

מירב בן ארי: שוב אנחנו חוזרים להתנהגות של הנהג.

ישראל אייכלר: אני לא רוצה את הדו שיח.

ישראל אייכלר: אנחנו מקבלים כאן בכללי.

<יהודית בודק: לנושא הבונוס.

מירב בן ארי: על איזה בונוס על מדברת?

מירב בן ארי: על פיצוי?

<יהודית בודק: לא.

<יהודית בודק: הנהג אמר שחמישים שקלים הטענה זה מחיר מינימלי ושאני מקבלת עוד חמישים שקלים בונוס.

<יהודית בודק: בפועל הבחנתי שחויבתי בסכום כפול.

מירב בן ארי: הטעינה לא קשורה לבונוס.

<יהודית בודק: זה מטעה.

מירב בן ארי: אני לא יודעת.

מירב בן ארי: אני צריכה לבדוק.

מירב בן ארי: את טוענת שירדה לך נסיעה כפולה?

<יהודית בודק: כן.

מירב בן ארי: יש כאן תקלה ואת זה צריך לבדוק.

<יהודית בודק: איש שלכם אמר לי בעל פה שהורידו לי מהבונוס.

<יהודית בודק: זאת הטעיה.

<יהודית בודק: אני לא ביקשתי בונוס.

מירב בן ארי: אנחנו לא משתמשים במילה הזאת בונוס.

מירב בן ארי: זה לא בונוס.

מירב בן ארי: אם את אזרח ותיק, ברגע שאת קונה חוזה של ערך צבור, את קונה חמישים שקלים ששווים לך בכרטיס כמאה שקלים.

מירב בן ארי: כשאת עולה לאוטובוס והנסיעה עולה לך 16.80 משפירים לירושלים, זה הסכום שאת רואה כי בכרטיס יש לך כבר את המאה שקלים.

<יהודית בודק: אני רואה 7 ו-8.60 שקלים.

מירב בן ארי: אבל ערך הכרטיס הוא מאה שקלים ולא חמישים שקלים.

ישראל אייכלר: גברת בודק, את עשית כאן שירות חשוב מאוד.

<יהודית בודק: אני שילמתי חמישים שקלים והופיע לי מאה שקלים.

מירב בן ארי: אז קיבלת חמישים שקלים.

<יהודית בודק: אבל אתם חייבתם שתי נסיעות.

ישראל אייכלר: אני רוצה להודות לגברת בודק.

ישראל אייכלר: לעניין הספציפי הזה יש לכם שאלות ותשובות אבל היא הוכחה ברורה לכך שגם עיתונאית, אישה אינטליגנטית, כמוני וכמו כל אחד אחר, מבולבלת לגמרי בגלל מה שקורה וזאת לא אשמתה ולא אשמתו של הנהג אלא אשמתה של המערכת שכופה על הציבור משהו לא ברור.

ישראל אייכלר: אני רוצה לבקש מחברי רועי שימלא את מקומי לכמה דקות.

ישראל אייכלר: (היו"ר רועי פולקמן)

רועי פולקמן: נעבור לארגון 15 דקות.

<עודד גברעם: אני חושב שהדיון הזה מלמד על כך שנהגי האוטובוס לא צריכים לעסוק בנושאים האלה.

<עודד גברעם: נהג אוטובוס צריך להיות לו תפקיד אחד: לקחת את ההגה בידיים ולהיות אחראי על בטיחות הנוסעים.

<עודד גברעם: כל הנושא של החוזים ושל ההטענות צריך להיות לפני שמגיעים לנהג.

<עודד גברעם: אנחנו הגשנו לוועדה את נייר העמדה שלנו בו אנחנו מונים מספר נושאים שלפי דעתנו יכולים לפתור את כל המצב הזה.

<עודד גברעם: אנחנו נשמח לשמוע היכן משרד התחבורה עומד בנושא המסלקה ואיך הוא מייצר ארנק אלקטרוני בו אנשים יוכלו להטעין מבעוד מועד את החוזים שלהם לפני שהם עולים לאוטובוס.

<עודד גברעם: הנושא השני שחייבים לתת עליו את הדעת הוא בעצם אפשרות הטענה מהבית.

<עודד גברעם: היום אנחנו חיים בעידן שאין בעיה לפתוח את המחשב ולהטעין כל דבר דרך האינטרנט.

<עודד גברעם: דרך האינטרנט הבן אדם יוכל, לפני שהוא עולה לאוטובוס, לראות כמה כסף יש לו ואיזה חוזים יש לו.

רועי פולקמן: השיטה הזאת של עמדות, היא כל כך מיושנת וכל כך בעייתי לתחזוקה.

רועי פולקמן: למה לא עוברים למודלים קצת יותר מתקדמים כמו טעינה דרך הסלולר או דרך האינטרנט?

<עודד גברעם: אנחנו באמת בתהליך מול המשרד.

<עודד גברעם: כבר שנתיים אני עוקב אחרי זה וכל פעם אומרים שמתקדמים.

<עודד גברעם: אנחנו באמת נשמח לשמוע על ההתקדמות בנושאים האלה.

<עודד גברעם: יש צורך לשים עמדת ליד תחנות אוטובוס כי עדיין לא כל האוכלוסייה משתמשת במחשבים.

<עודד גברעם: הייתה פלטפורמה יפה מאוד בתל אביב של עלייה מהדלתות האחוריות עם סוג של מכשיר שאתה בא, שם את הרב קו שלך, כמו שיש בסיטיפס, כאשר אין לך אינטראקציה עם הנהג.

<עודד גברעם: אתה בטח מכיר את מה שהיה אמור לצאת בירושלים אבל משום בירושלים זה מתעכב, אבל זה משהו שבעינינו משרד התחבורה חייב לקדם ובעצם לעבור למודל שהוא גם מסדיר שהנהג הוא נהג וכל נושא הכסף, זה מנגנון בפני עצמו.

<עודד גברעם: במידה ומישהו נתקע, הוא יכול להגיע לנהג ולקבל אם הוא רוצה קבלה.

<עודד גברעם: בדברים האלה צריכים להיות שינויים בתוך המערך.

רועי פולקמן: אני מתנצל שלא הייתי בתחילת הישיבה, אבל הרבה ועדות יושבות במקביל.

רועי פולקמן: הבעיה עם כל הדבר הזה שמתואר כאן, ויצא לי ללוות את זה בירושלים בתחילת העבודות על הרב קו, זה שבמקום שזה ייצור אווירה הולכת ומשתכללת בה אנשים בוחרים לעבור לתחבורה ציבורית, זה רק הולך וקשה יותר.

רועי פולקמן: מה שקורה זה שבשורה התחתונה, במקום שיהיה לנו נוח ופשוט, זה לא כך.

רועי פולקמן: יש חבלי קליטה אבל חבלי הקליטה האלה כבר לא שנה ולא שנתיים ולא שלוש שנים.

רועי פולקמן: אני אשמח שבתוך הדיון בוועדה יהיו לנו קצת לוחות זמנים.

רועי פולקמן: יצא לי לנהל את השיחות במשרד התחבורה לא פעם ולא פעמיים, תקופה מסוימת הייתי גם מנכ"ל ארגון הסטודנטים בירושלים וקיימנו את השיחות האלה עם סטודנטים ועם אחרים.

רועי פולקמן: מתי יהיה רב קו שעובד חלק, שאין תקלות ילדות, שטוענים אותו באינטרנט?

<עודד גברעם: בתחילת הדיון דובר על כך שתהיה חקיקה במושב החורף.

<עודד גברעם: אני רוצה להגיד כמי שמשתמש בתחבורה הציבורית וכנציג המשתמשים, הדבר הזה לא מקובל עלינו.

<עודד גברעם: אנחנו רוצים שמשרד התחבורה, אם צריך חקיקה, תהיה חקיקה אבל אם צריך תקנות, תקנו תקנות.

רועי פולקמן: אם צריך חקיקה, אנחנו נעזור.

רועי פולקמן: לא תמצא כאן התנגדות.

רועי פולקמן: נריץ את זה.

רועי פולקמן: נעשה מה שצריך.

רועי פולקמן: השאלה היא ברמה המקצועית והיא האם צריך חקיקה כדי ליישר קווים, להגדיר הנחות, עיוותים וכולי, אבל יש כאן עניינים טכנולוגיים כמו טעינה פשוטה.

רועי פולקמן: קצת על לוחות הזמנים אלא אם אמרת בהתחלה והחמצתי את דבריך.

<דפנה עורי: עלתה כאן הצעה לחזור לכרטיסיות ישנות.

<דפנה עורי: כרגע הרבה הנחות ניתנות אך ורק ברב קו, כך שאם חוזרים לכרטיסיות הישנות, אנחנו בעצם מחויבים לכרטיס החכם ואז נוצרות כל הבעיות שכבר דובר עליהן כאשר החוזה מסתיים והאנשים כבר לא במעמד סטודנטים, נשארים הרבה חוזים כלואים ואי אפשר לקבל החזר.

<דפנה עורי: הרעיון הוא לא לעצור את הרכבת אלא לנסות לשפר כמה שיותר מהר טכנולוגית.

רועי פולקמן: הכיוון מבורך.

רועי פולקמן: זה ברור.

<איתי חיים: אני רוצה להתחיל דווקא מהסוף ואיכשהו לראות את הסיכום.

<איתי חיים: אני חושב שאחד הדברים הכי חשובים זה יישום תכנית התעריפים וזה משהו שכבר מתעכב בין האוצר למשרד התחבורה.

<איתי חיים: אתה אמרת שמונה שנים ואנחנו חיים את זה משהו כמו שלוש שנים.

<איתי חיים: אריה ירחיב על כך לאחר מכן.

<איתי חיים: מצאנו משהו כמו 1,500 קודים של אזורי תעריפים ואנחנו יורדים למשהו כמו 32.

<איתי חיים: זה דבר שלא רק שהוא מסדיר את התעריפים, תעריפי הנסיעה בין הרכבות לאוטובוסים, הנחות וקובע כאן איזשהו קוד מסוים אלא זה גם מקל מאוד על הנהג וזה משהו שאני מציין בהמשך לדבריו של עודד.

<איתי חיים: כל ההתעסקות של הנהג עם הסוגיה הכספית, זה דבר שעולה גם לנו, כנוסעים, הרבה מאוד זמן גם בעלייה לאוטובוס.

<איתי חיים: זה יושב על הנהגים ואני יודע את זה כי אני יושב אתם הרבה.

<איתי חיים: אני רוצה להתייחס לעוד מקרים ספציפיים לגבי אגד תעבורה וטוב שמירב נמצאת בדיון הזה.

<איתי חיים: בחצי השנה האחרונה היה איזשהו באג במערכות של אגד תעבורה באזור פרוזדור ירושלים, באג של חיוב בקוד שגוי והדבר הזה בעצם יצר סיטואציה כזאת שנוסעים שעלו למשל במבשרת ציון או באזור מעלה אדומים והיו צריכים להשתמש במשך תשעים דקות ברכבת הקלה, בעצם לא קיבלו כאן את תשעים הדקות והיו צריכים לקבל חיובים כפולים.

<איתי חיים: עלינו על זה במקרה אחרי פניות שהגיעו אלינו.

<איתי חיים: פנינו עם זה גם לאגד תעבורה וגם למשרד התחבורה.

<איתי חיים: בסופו של דבר נוצר איזשהו מנגנון של החזר מצד אגד תעבורה אבל תלונות עדיין ממשיכות לזרום.

מירב בן ארי: אתמול דיברתי עם עידו עופרי וביקשתי ממנו שיעביר לי את כל התלונות כדי שנוודא שיש אנשים שלא טופלו.

מירב בן ארי: אני לא יכולה לטפל בפניות כלליות.

מירב בן ארי: אני רוצה לקבל שמות עם אסמכתאות, מספרי כרטיס רב קו ומספר תעודת זהות.

רועי פולקמן: יש לכם גם פרסום שעשיתם בעיתונות?

מירב בן ארי: עשינו פרסום במקומונים באזורים האלה.

מירב בן ארי: אנחנו נמצאים פעם בשבוע לטובת העניין הזה בעיריית מעלה אדומים, כל יום רביעי משעה 4:00 עד שעה 8:00 בערב.

<שלומית אבינח: איתי, תעשה פנייה עם העתק לוועדה.

מירב בן ארי: אנחנו נמצאים שם לטובת העניין הזה, לתת החזרים לכל מי שמגיע לו, לכל מי שנפגע, לכל מי שלא קיבל את המעבר.

מירב בן ארי: הייתה לי אתמול שיחה ארוכה עם עידו בעניין הזה.

<איתי חיים: לסוגיית כרטוס של עיוורים.

<איתי חיים: היום לכל החברות, מלבד אגד, עיוור שעולה לאוטובוס ורוצה לכרטס, היום אתה יכול לעלות או באמצעות כרטיס הרב קו עיוור או שאתה יכול לעלות בהצגה של תעודת עיוור, אבל לא תמיד זה נוח להוציא תעודת עיוור ולא כולם רוצים בכך.

<איתי חיים: אלה דברים שהם מאוד אינדיבידואליים.

<איתי חיים: באגד יש תקלה עם מכשיר הכרטוס ויש להם בעיה, המכונות מיושנות, וברגע שמגיעים למשהו כמו קוד 7, אם צריך המשך, עיוור בא, שם את הכרטיס, מחזיק תעודת עיוור ואז הנהג צריך לאשר את הפעולה.

<איתי חיים: יש איזושהי פעולה שצריך לעשות.

<איתי חיים: כבר מדצמבר 2013 אנחנו רודפים אחרי משרד התחבורה ואחרי אגד וכל פעם הבטיחו לנו שזה יטופל אבל התשובה הסופית שקיבלנו כרגע אומרת שזה יהיה ב-2016, עת יוחלפו מערכות הכרטוס.

<מיכאל אוחנה: לא.

<מיכאל אוחנה: בסוף השנה מתחילים עם זה.

רועי פולקמן: היום הפעולה היא שהם מעבירים את הכרטיס והנהג צריך לאשר.

רועי פולקמן: למה זה גורם?

רועי פולקמן: זה עיכוב של כמה שניות?

<איתי חיים: אם תשים את עצמך בנעליים שלהם, יש כאלה שלא רוצים עכשיו שידעו שיש להם תעודת עיוור.

<איתי חיים: יש נהגים שלא כל כך מכירים את הנוהל ומתחילים להתווכח עם נוסעים.

<איתי חיים: זה נוהל מיותר.

<מיכאל אוחנה: אגד נכנס למערכת כרטוס חדשה.

<מיכאל אוחנה: מחליפים את כל מערכת הכרטוס למשהו חדשני שייתן מענה להרבה דברים מעבר לדברים האלה.

<מיכאל אוחנה: כמי שאחראי גם על פניות הציבור, לא נתקלתי בתלונות כאלה.

<איתי חיים: כנראה שלא יידעו אותך כי זה תהליך שקורה.

<מיכאל אוחנה: תאמין לי, אני מקבל את כל התלונות.

<מיכאל אוחנה: אנחנו נתנו הנחיה שכל תלונה של עיוור מגיעה אלי ולא משנה מאיזה אזור היא.

<מיכאל אוחנה: אם יש תלונות כאלה, אני אשמח לטפל בהן.

<מיכאל אוחנה: אם אני לא טועה, יש שדרוג של עוד שלושה חודשים וזה יוכנס לתוך השדרוג.

<מיכאל אוחנה: בוא נקווה שזה ייכנס.

<מיכאל אוחנה: בכל מקרה, קח בחשבון שהתחיל תהליך של מערכת כרטוס חדשה באגד.

<שלומית אבינח: מה יהיה עד אז?

<מיכאל אוחנה: אני אבדוק.

<מיכאל אוחנה: לא נתקלתי בתופעה כזאת.

<מיכאל אוחנה: (היו"ר ישראל אייכלר)

ישראל אייכלר: אנחנו נרצה עכשיו לשמוע את עמדת משרד התחבורה ואחרי כן את חברות התחבורה.

ישראל אייכלר: משרד התחבורה, יש לך הרבה תשובות לשאלות רבות.

<אריה זדה: קודם, סקירה כללית.

<אריה זדה: בשנה האחרונה נכנסנו לבוסט מאוד מאוד רציני בכל הנושא של קידום, שיפור והנגשת נושא התשלומים בתחבורה הציבורית.

<אריה זדה: ברוך השם בסיעתא דשמיא יש לנו הרבה מאוד תוצרים שאנחנו כבר רואים אותם.

<אריה זדה: זה היה הרבה בעזרת גם מפעילי תחבורה ציבורית, האוצר ומנהל הרשות דחף לזה בצורה מאוד מאוד רצינית.

ישראל אייכלר: אמרת שיש לכם בשורה לאזרחים.

ישראל אייכלר: מה הבשורה?

<אריה זדה: הבשורה היא כדלקמן.

<אריה זדה: ראשית, בנושא של מרכזי השירות – אני לא מתייחס לפן המשפטי אליו יתייחסו היועצים המשפטיים של משרד התחבורה – במסלקה עליו דובר רבות עובד כבר החל ממאי 2015.

<אריה זדה: הבשורה היא שהמסלקה כבר עובדת והיא מבצעית.

<אריה זדה: יש שני צדדים כאשר צד אחד הוא התחשבנות מול מפעילי התחבורה הציבורית על בסיס המסלקה, והצד השני הוא שמרכזי השירות בארץ כולם – כלומר, מרכזי השירות כבר היו קיימים עד היום אבל היו מרכזי שירות של כל מפעיל בנפרד - תחת מרכז אחד.

<אריה זדה: הוא אחוד וכבר הפך להיות למאגר נתונים אחד כאשר כל נוסע ונוסע מבחינתו זה שקוף.

ישראל אייכלר: כל נוסע יוכל לפנות אליכם?

<אריה זדה: בוודאי.

ישראל אייכלר: זאת ממש בשורה כי אף אחד לא יודע על כך.

<אריה זדה: נכון.

ישראל אייכלר: אולי נבשר לעם.

ישראל אייכלר: איפה צריך לפנות?

<אריה זדה: אנחנו בדרך לקמפיין.

ישראל אייכלר: נתחיל אותו כאן.

ישראל אייכלר: איפה צריך לפנות?

<אריה זדה: כל מרכז שירות אליו אתה מגיע, לדוגמה, אתה הולך לתחנה המרכזית בירושלים ששופצה לאחרונה - - -

<שלומית אבינח: צריך להגיע פיזית?

<שלומית אבינח: אי אפשר לשלוח פקס או מייל?

<שלומית אבינח: גם על כך יש תלונות.

<אריה זדה: אתה מגיע למרכז השירות.

<אריה זדה: אם פעם כדי לשחזר את הכרטיס שלך היית אמור לכתת את רגליך בין עשרה מפעילים, היום אתה לא צריך לעשות את זה.

<אריה זדה: אתה הולך למפעיל אחד והוא יודע בדיוק מה קורה אצל כל המפעילים.

ישראל אייכלר: כל אחד מהמפעילים יודע על כולם?

<אריה זדה: כן.

<אריה זדה: זאת בשורה.

ישראל אייכלר: זה ממוחשב.

<אריה זדה: כן.

<אריה זדה: ממוחשב.

ישראל אייכלר: אם כן, מה הבעיה להכניס את זה לאינטרנט?

רועי פולקמן: המפעילים מכירים את זה?

<אריה זדה: כן.

<אריה זדה: המפעילים היו שותפים.

<שלומית אבינח: הנוסעים לא יודעים על כך.

<אריה זדה: המפעילים התאמצו מאוד וגם משרד התחבורה והאוצר.

<אריה זדה: עשינו כאן מהלך.

ישראל אייכלר: אחרי שהם כבר יודעים, הם מחזירים להם את הכסף באותו מקום או שצריך ללכת לגבות אותו במקום אחר?

<אריה זדה: תכף נדבר על הכסף.

<אריה זדה: יש כאן איזשהו מהלך בתכנית עבודה שאנחנו עושים אותו.

<אריה זדה: החל ממאי אנחנו גם מתחשבנים וגם מרכזי השירות יודעים לעשות את זה.

ישראל אייכלר: מה עם החזר הכסף?

<אריה זדה: לגבי החזר כספי ואינטרנט.

<אריה זדה: לגבי החזר כספי, זה יהיה בעזרת השם עד סוף השנה כאשר גם כאן יוכלו לקבל את ההחזר הכספי.

ישראל אייכלר: השנה נגמרת בעוד חודשיים-שלושה.

<אריה זדה: כן אבל אני מדבר על סוף שנת 2015.

<אריה זדה: בסופו של יום, ההחזר גם מתקיים עכשיו.

<אריה זדה: כלומר, אם איבדת את הכרטיס שלך, אתה מקבל את כל היתרות שלך ואת כל החוזים הקיימים.

<אריה זדה: אתה יכול לקבל אותם באותו מעמד - - -

ישראל אייכלר: אצל מי?

<אריה זדה: אצל כל מפעיל.

ישראל אייכלר: אצל כל מפעיל מכל המפעילים.

<אריה זדה: כן.

<אריה זדה: אתה לא צריך לכתת את רגליך.

ישראל אייכלר: יש לכם מידע על כמה כרטיסים הלכו לאיבוד?

<אריה זדה: לא.

<אריה זדה: לגבי האינטרנט.

<אריה זדה: גם כאן ביצענו איזה מהלך.

<אריה זדה: בעיקרון עד אחרי החגים, אצל כל מפעיל בתחבורה הציבורית תוכל להיכנס לאתר האינטרנט שלו ולהטעין באמצעות קורא במחשב את הרב קו שלך.

<שלומית אבינח: איך הם יקבלו את הקוד האישי?

<אריה זדה: הם לא צריכים קוד אישי.

<אריה זדה: אתה בא עם כרטיס הרב קו שלך, הכרטיס רב קו הזה שאנחנו כל כך משמיצים אותו, הוא כרטיס חכם.

ישראל אייכלר: זה הקטן גדול יהיה.

<אריה זדה: יש לו הסמכה לרבנות.

<אריה זדה: הוא רב.

<אריה זדה: בכרטיס הזה מוטמעים מספר אלמנטים שאנחנו מחויבים בהם כדי לקבל את ההנחות.

<אריה זדה: רשום שם לדוגמה שאתה פרופיל ותיק או סטודנט וכתוב שם גם מה היו הנסיעות האחרונות שלך ועוד כל מיני דברים שאנחנו צריכים כדי לדעת איך לתת לך את התנאים הכי טובים.

<אריה זדה: אתה מכניס את זה לתוך המחשב.

<אריה זדה: אתה נכנס לאתר האינטרנט של אחד ממפעילי התחבורה הציבורית ואתה יכול להטעין באיזה סכום שאתה רוצה ולקבל איזה חוזים שאתה רוצה.

רועי פולקמן: איפה אתה קונה את המכשיר?

<אריה זדה: זה עדיין בחשיבה.

<אריה זדה: כנראה שזה יחולק חינם לציבור על ידי משרד התחבורה.

<שלומית אבינח: מה הדבר הזה?

ישראל אייכלר: המתקן שאתה צריך לחבר למחשב, כמו שאתה מכניס כרטיס קורא.

<שלומית אבינח: אני קצת ותיקה בוועדה.

<שלומית אבינח: בכנסת הקודמת היה דיון.

<שלומית אבינח: אני אומרת כאן משהו כי אני לא רוצה שיקרה מה שקרה במוסד לביטוח לאומי, שם אמרו שזה נורא כיף, נורא טוב ויש נגישות למבוטחים וכי כל המבוטחים יכולים לקבל מידע על עצמם באתר וכדי לקבל סיסמה צריך ללכת לדואר.

<שלומית אבינח: אם חושבים על ייעול, בכל זאת השאלה היא האם יש איזו אבטחת מידע.

ישראל אייכלר: מה יקרה אם מישהו ידע כמה כסף יש בכרטיס שלך?

ישראל אייכלר: מה הסודיות הגדולה?

ישראל אייכלר: זה לא כרטיס אשראי.

<שלומית אבינח: אני מזכירה שביטוח לאומי נתנו קוד, אבל את הקוד צריך לקבל בסניף הדואר.

<שלומית אבינח: אם רוצים לייעל, צריך לחשוב על ייעול ופישוט.

רועי פולקמן: מה לוחות הזמנים?

ישראל אייכלר: אתה מדבר על הטענה באינטרנט אבל המידע על הכרטיס שלו שהוא מקבל בחברות, גם את זה הוא מקבל באינטרנט?

<אריה זדה: על הכרטיס שלו, זה היום באפליקציה שהוא מוריד לפלאפון שלו והוא יכול לראות מה יש לו וגם אצל הנהג למרות שאצל הנהג, זה לא נוח לנו.

ישראל אייכלר: זה מפריע לכל התנועה במדינה, זה שהנהג צריך להתעסק בזה.

<אריה זדה: בנושא הזה אנחנו לחלוטין עם ארגון 15 דקות.

ישראל אייכלר: ישוחררו הנהגים.

<אריה זדה: ישוחררו הנהגים.

<אריה זדה: הנהגים צריכים לנהוג.

<אריה זדה: עוד דבר יפה שבוצע בחודשים האחרונים.

<אריה זדה: היו מרכזי שירות בעבר של מפעילי התחבורה הציבורית אבל הם לא היו מונגשים ולא נתנו ממש את השירותים.

<אריה זדה: עשינו איזשהו יישור קו.

<אריה זדה: ראשית, תגברנו בירושלים, בתל אביב ובחיפה בצורה מאוד משמעותית את מרכזי השירות.

<שלומית אבינח: באיזה שעות פעילים מרכזי השירות?

<אריה זדה: מ-9:00 עד 9:00 בערב.

<אריה זדה: אם בירושלים היה מרכז שירות רק בתחנה המרכזית, עכשיו הוספנו בקניון רמות, הוספנו במיוחד בקניונים, במקומות מאוד נגישים, בפסגת זאב, בגילה, בקניון הדר בתלפיות.

<אריה זדה: הוספנו שם שתי עמדות בכל מקום.

<אריה זדה: בנוסף, התחנה המרכזית בירושלים משופצת.

<אריה זדה: גם קניון רב שפע, שם הנראות לחלוטין שונה.

<אריה זדה: קבענו איזשהו קוד לבוש וקוד התנהגות.

ישראל אייכלר: מתי יוכלו לראות את זה באינטרנט?

<אריה זדה: אחרי החגים בעזרת השם.

ישראל אייכלר: לא אמרת לי כמה כרטיסים הלכו לאיבוד.

רועי פולקמן: הרעיון הזה של מרכזי שירות הוא מאוד יפה ומאוד יפה מה שעשיתם.

רועי פולקמן: זה מבורך ואני אומר את זה ברצינות, אבל זה עניין קצת מיושן.

רועי פולקמן: יש קשישים ואחרים, וזה מקובל אבל יש אתר אינטרנט ושמונים אחוזים, אם לא תשעים אחוזים יכולים להשתמש בו.

רועי פולקמן: אפילו לאמי שנמצאת בבית אבות קניתי אייפד ולימדתי אותה לא ללכת לסניף הבנק ולא ללכת לבנק הדואר וכך חסכתי לה את העמידה בתורים האלה.

רועי פולקמן: אנחנו צריכים לראות שבתוך שנה-שנתיים לא צריך את כל המקומות האלה.

רועי פולקמן: יש לייתר הגעה פיזית למקומות האלה.

ישראל אייכלר: תמיד יהיה צורך כי יש הרבה אנשים שהם לא באינטרנט.

רועי פולקמן: נכון.

ישראל אייכלר: בני הגיל שלי.

ישראל אייכלר: אתה צעיר.

ישראל אייכלר: בן כמה אתה, אם מותר לי לשאול?

רועי פולקמן: עוד מעט בן ארבעים.

ישראל אייכלר: אני כבר עברתי את השישים ולנו מאוד קשה.

ישראל אייכלר: אני למשל לסניף הבנק עדיין מצלצל למנהל למרות שאני יכול להיכנס לאפליקציה.

ישראל אייכלר: יש לי אותה, אבל בגילי זה לא פשוט.

רועי פולקמן: אני מכבד את זה לגמרי.

רועי פולקמן: אני רק אומר שאפשר להוריד משמעותית את התורים.

ישראל אייכלר: תתייחס בדיוק לנקודה הזאת.

יצחק כהן: לחזק את דבריו של אריק, כבר בחודש פברואר משרד התחבורה הורה לכל מפעילי התחבורה הציבורית להיערך להטענת כרטיסי הרב קו באמצעות האינטרנט, הסלולר וכן הלאה.

יצחק כהן: ידוע לי שמפעילי התחבורה הציבורית באמת מתקדמים מהר בנושא הזה.

יצחק כהן: אני יכול לומר שחברת דן, כי אני מייצג את חברת דן, הניחה אתמול מכתב על שולחן משרד התחבורה שבעצם בטעינת כרטיסי רב קו באמצעות הסלולר אנחנו יכולים להתחיל מיד עכשיו.

יצחק כהן: לגבי הנושא של האינטרנט, בתוך חודש אנחנו יכולים לעשות את זה.

יצחק כהן: אני חושב שמהבחינה הזאת אני יותר אופטימי כי תחול התקדמות מהר מאוד.

יצחק כהן: אגב, הערה טכנית חשובה לגברת בודק בתחום לגמרי אחר.

יצחק כהן: הגברת בודק לא קופחה כי ברגע שהיא שילמה חמישים שקלים, יש שתי אפשרויות: או שעל כל נסיעה היו מורידים לה חצי מהמחיר אבל ברמה הטכנית הטעינו לה מאה שקלים ומורידים לה מחיר מלא.

<יהודית בודק: לא טענתי לקיפוח.

<יהודית בודק: טענתי שיש כאן הונאה כי אין כאן בונוס אמיתי.

יצחק כהן: זה בדיוק מה שאני אומר לך.

יצחק כהן: זה עניין של חשבון.

יצחק כהן: היא מקבלת את ההנחה של חמישים אחוזים במלואה.

ישראל אייכלר: אבל אם היא לא נוסעת באוטובוס בהמשך?

יצחק כהן: אז מגיע לה החזר.

<יהודית בודק: אומרים לך שאתה מקבל בונוס, אבל זה לא בונוס.

<יהודית בודק: זאת הונאה.

יצחק כהן: אנחנו לא עושים שום תחקירים.

יצחק כהן: אם בא מישהו ואומר שהוא הטעין והתחרט, אנחנו פשוט מחזירים לו את הכסף ובזה נגמר הסיפור.

רועי פולקמן: למה היא לא קיבלה את הכסף?

יצחק כהן: היא לא שייכת ל-דן אלא יש לה חברה אחרת.

רועי פולקמן: כלומר, לפי הסדר היא צריכה לקבל.

יצחק כהן: אצלנו היא הייתה צריכה לקבל את הכסף.

ישראל אייכלר: כמה כרטיסים הלכו לאיבוד?

ישראל אייכלר: שאלתי את משרד התחבורה והוא לא יודע לענות.

ישראל אייכלר: אולי אתה יודע מה קורה למשל בדן?

יצחק כהן: בוא נגיד שהתופעה הזאת היא בסדרי גודל של בערך מאה כרטיסים בחודש.

ישראל אייכלר: כמה כסף צבור בכרטיסים האלה?

יצחק כהן: זה לא חשוב כי הבן אדם מקבל את הכסף בחזרה.

יצחק כהן: הוא בא עם האובדן של הכרטיס, עם השם ועם תעודת הזהות, והוא מקבל כרטיס חדש כאשר בכרטיס החדש מכניסים לו בדיוק את מה שהיה לו בכרטיס האבוד.

יצחק כהן: המערכת היום מתוחכמת.

רועי פולקמן: פיזית הוא צריך לבוא ולקחת כרטיס חדש.

יצחק כהן: כן.

ישראל אייכלר: אבל הוא צריך להטעין אותו במקום אחר?

יצחק כהן: לא.

ישראל אייכלר: אם הוא איבד את הכרטיס, הוא לא יכול לבוא עם הכרטיס שהיה לו.

יצחק כהן: הוא לא בא עם הכרטיס.

יצחק כהן: הוא בא עם תעודת זהות ואצלנו רשום.

ישראל אייכלר: אתם נותנים לו כרטיס חדש עם הכסף שהיה בכרטיס הקודם.

יצחק כהן: בדיוק.

<שלומית אבינח: השאלה אם עם אותו כרטיס הוא צריך ללכת גם לאגד.

יצחק כהן: לא.

ישראל אייכלר: אני רוצה לחדד את זה.

ישראל אייכלר: כשמישהו בא לדן ובכרטיס האבוד יש לו כסף בכמה וכמה חברות.

ישראל אייכלר: אתה יכול ב-דן לזכות אותו בכסף שישרת אותו בכל החברות?

יצחק כהן: אריה הסביר.

יצחק כהן: מלפני חודשיים, ברגע שמרכז המידע של כל מפעילי התחבורה הציבורית, אריה, אני צודק?

יצחק כהן: ניתן לעשות את זה?

<אריה זדה: זה העניין של מרכזי השירות החדשים.

<שלומית אבינח: אנשים לא יודעים את זה.

<שלומית אבינח: אנשים שהתלוננו אצלנו לפני שבועיים לא יודעים את זה.

ישראל אייכלר: רשות הדיבור לאיש אגד.

<מיכאל אוחנה: באגד יש 85 אלף אובדנים בשנה מתוכם אנחנו מחזירים קרוב לשישה מיליון שקלים שהם החזר כספי.

<מיכאל אוחנה: שלא תחשבו שאובדנים זה דבר קל.

<מיכאל אוחנה: בקרב הסטודנטים יש 5,000 אובדנים.

ישראל אייכלר: כמה בקרב הילדים?

<מיכאל אוחנה: שם הכמות המטורפת.

<מיכאל אוחנה: במגזר החרדי הורה מאבד ארנק וכך הוא איבד עוד שישה כרטיסים.

ישראל אייכלר: כן.

ישראל אייכלר: זאת אחת העוולות הגדולות שצריך לעשות לכל ילד כרטיס נפרד.

ישראל אייכלר: דיברתי על זה.

ישראל אייכלר: צריך לשנות את זה כי דבר כזה לא יכול להיות.

ישראל אייכלר: צריך להיות או כרטיס משפחתי או כרטיס שהוא כמו כרטיס אשראי.

<מיכאל אוחנה: אני רוצה להוסיף שתי מלים לגבי המסלקה, על מנת שתבינו מהי המסלקה.

<מיכאל אוחנה: המסלקה היא יחידה שקשורה למשרד התחבורה שקושר את כל החברות ביחד.

<מיכאל אוחנה: אם לצורך העניין אני אזרח שקניתי כרטיס שהונפק באגד, הוא הוטען ב-אגד, אחרי כן הוטען ב-קווים ואחרי כן הטענתי ב-סופרבוס, ברגע שאני בא למנפיק, אמרתי לו שאבד לו הכרטיס, הוא מנפיק לי כרטיס.

<מיכאל אוחנה: לוקח את הכרטיס ומניח אותו על הקורא של משרד התחבורה וכל הנסיעות שהיו לו חוזרות בחזרה.

<מיכאל אוחנה: הוא כבר לא צריך זיכוי.

<מיכאל אוחנה: אין צורך בזיכוי כספי מכיוון שכל הנסיעות שהיו לו חוזרות אוטומטית.

<מיכאל אוחנה: זה פתר את הבעיה של חלק גדול מההחזר הכספי כי בן אדם, מה הוא היה עושה בפועל?

<מיכאל אוחנה: היה מגיע לנקודה, ממלא תלונה, אחרי שהוא ממלא את התלונה היה מגיע למרכז ואז היו מזכים אותו בכסף.

<מיכאל אוחנה: זה נגמר.

<מיכאל אוחנה: 95 אחוזים בעתיד כבר לא יראו את זה כי ברגע שאתה מניח את הכרטיס רב שלך על הקורא של משרד התחבורה, אוטומטית חוזרות אליך כל הנסיעות.

<מיכאל אוחנה: לגבי הסטודנטים.

<מיכאל אוחנה: עד לפני יומיים היו צריכים להביא אישור משטרה אם אבד להם הכרטיס.

<מיכאל אוחנה: זה נגמר.

<מיכאל אוחנה: משרד התחבורה נכנס וסגר את כל החברות ביחד.

<מיכאל אוחנה: כולם נכנסו לרשימות השחורות.

<מיכאל אוחנה: היום אתה לא צריך להביא אישור משטרה אלא להביא אישור על כך שאתה סטודנט וכל הדברים הבסיסיים.

<מיכאל אוחנה: ברגע שאנחנו מניחים את זה על הקורא וחוזרות לו כל הנסיעות.

<מיכאל אוחנה: היום בפועל זה עובד בכל העמדות של אגד ואני יודע שגם בכל החברות.

<מיכאל אוחנה: זה עובד.

ישראל אייכלר: אני רוצה להודות לך על שירות הלקוחות.

ישראל אייכלר: אומרת לי המנהלת שאתה עונה תמיד לכל הפניות שמגיעות אליך מהוועדה.

ישראל אייכלר: תודתנו.

ישראל אייכלר: מנכ"ל סיטיפס, לא שומעים אותך.

ישראל אייכלר: רק כשמישהו זורק אבנים בשועפט שומעים אותך.

ישראל אייכלר: בוא נשמע מה אתה אומר בעניין הזה.

<ירון רביד: לגבי הנושא של התקלות.

<ירון רביד: בסך הכול המערכת שלנו עובדת בצורה טובה גם עם מטבעות וגם עם כל כרטיסי האשראי, עם כל סוגי כרטיסי האשראי.

<ירון רביד: יכול להיות שנוסע כזה או אחר נתקל בתקלה אבל יש לנו צוותים לתיקון ויש גם בקרה שלנו וגם בקרה מטעם המדינה כחלק מהסכם הזיכיון.

<ירון רביד: זאת אמירה כללית.

<ירון רביד: לגבי המטבעות עצמם.

<ירון רביד: אנחנו עובדים ממש לפי סטנדרטים מדויקים של בנק ישראל עם הגדרה לכל המטבעות וכך כל המכונות.

ישראל אייכלר: יש בעיה בכל המכונות בארץ.

<ירון רביד: כוילו.

ישראל אייכלר: בכל המכונות בארץ, לפעמים אתה מכניס מטבע של עשרה שקלים והוא לא נקלט, אתה מחליף במטבע אחר של עשרה שקלים, הוא כן נקלט.

<ירון רביד: הכללים שבנק ישראל הגדיר נועדו למנוע שימוש במטבעות מזויפים ולכן לפעמים מטבע שנשחק קצת בגלל השימוש בו, לא מתקבל במכונה.

ישראל אייכלר: אולי תעשו משהו שיוכלו לשלם גם במזומן באיזה מקום?

<ירון רביד: אפשר לשלם במכונה גם בשטרות.

<ירון רביד: אפשר לשלם במזומן במרכז השירות שנמצא בבניין כלל.

<ירון רביד: אפשר כמובן לשלם בכרטיסי אשראי.

ישראל אייכלר: מישהו סיפר כאן שכרטיסי האשראי לפעמים לא נקלטים.

<ירון רביד: יש לנו עשרות מכונות.

<ירון רביד: יש לנו כ-23 תחנות לאורך הקו ויכול להיות שספציפית הייתה איזושהי תקלה דבר שיכול לקרות.

<ירון רביד: אנחנו לא מושלמים אבל מטפלים בדברים האלה.

<ירון רביד: נאמר כאן שלא הייתה התייחסות לנסיעה בודדת לאזרחים ותיקים.

<ירון רביד: לפי מה שאנחנו מעודכנים, אבל אולי כדאי שמשרד התחבורה יעדכן, ב-1 באוגוסט אמור להיות איזשהו תיקון על צו פיקוח על מחירים באופן כזה שכן תהיה אפשרות להטעין נסיעה בודדת לאזרח ותיק עם חמישים אחוזי הנחה.

<ירון רביד: ברגע שיאשרו לנו את זה, אפשר יהיה לעשות את זה.

ישראל אייכלר: אמר כאן נציג משרד התחבורה שלקשישים כן יש הנחה.

<ירון רביד: על הרב קו לא ניתן היום לטעון נסיעה בודדת בירושלים.

<ירון רביד: צריך לתקן את צו הפיקוח על המחירים.

ישראל אייכלר: הוא לא מקבל את ההנחה?

ישראל אייכלר: גם קשישים לא מקבלים?

<ירון רביד: אני מדבר על נסיעה בודדת.

ישראל אייכלר: חשבתי שקשישים כן מקבלים.

<אריה זדה: קשישים מקבלים בכל אמצעי התחבורה הציבורית בארץ מלבד הרכבת הקלה.

ישראל אייכלר: למה?

<אריה זדה: כיוון שלא יכלו לזהות אותו.

<אריה זדה: היה על זה דין ודברים עם הלשכה המשפטית.

<אריה זדה: זה יהיה החל מה-1 באוגוסט.

<אריה זדה: תהיה אפשרות להטעין נסיעה בודדת לא מעברים עם חמישים אחוזי הנחה שניתנים לאזרח ותיק.

ישראל אייכלר: נתת לנו כבר שלוש בשורות.

<ירון רביד: זה צריך להיות כולל מעברים, לפחות לפי החוק.

<ירון רביד: הנסיעה הבודדת, להבנתנו, עם חמישים אחוזי הנחה, צריכה להיות כולל מעבר ל-אגד ובחזרה לרכבת הקלה.

<שלומית אבינח: במהלך תשעים הדקות?

<ירון רביד: במהלך תשעים הדקות.

<ירון רביד: כך אנחנו מכירים את העניין.

<ירון רביד: כך הגשנו גם בקשה לתיקון הצו לפיקוח על מחירים.

ישראל אייכלר: למה אתה אומר שרק בלי מעברים?

<אריה זדה: זה בהתדיינות מול הלשכה המשפטית.

<אריה זדה: בעיקרון אנחנו לא היינו מטעינים נסיעה בודדת כי זה גורם להתארכות זמן הנסיעה.

<אריה זדה: בכל האוטובוסים אין אפשרות להטעין נסיעה בודדת בתחבורה הציבורית היום כיוון שאנחנו רוצים להימנע ממה שאמר איתי כמדומני שזה התארכות זמן הנסיעה.

<אריה זדה: אנחנו רוצים חוזים שהם בצורה הכי פשוטה, דהיינו, ערך צבור, חופשי-חודשי ושזה יהיה רצוף.

<אריה זדה: לא שכל אחד יבוא ויטעין לנסיעה בודדת כי זה מאוד מסובך.

<אריה זדה: כאן החוק מחייב אותם.

<אריה זדה: כיוון שיש אפשרות לנסיעה בודדת ברכבת הקלה, אנחנו חייבים לתת נסיעה בודדת גם לקשיש וזה מה שיהיה.

<שלומית אבינח: ברכבת הרגילה יש נסיעה בודדת לקשיש?

<שלמה וילנאי: בראשון לציון, ב-אגד יש נסיעה בודדת.

ישראל אייכלר: יש כאן כמה דברים שאנחנו פשוט לא מסכימים להם ואני רוצה לדבר גם בשם רועי.

ישראל אייכלר: כל מה שאמרת קודם, שבגלל סיבות טכניות פוגעים באזרח כמו למשל העניין של נסיעה בודדת, למה אני חייב לשלם חמישים שקלים?

ישראל אייכלר: אני לא נוסע קבוע ולמה אני צריך לשלם חמישים שקלים ולקבל החזרים כי אני רוצה לקבל את ההנחה שמגיעה לי על פי החוק?

<אריה זדה: אתה לא חייב.

<אריה זדה: אתה יכול לקנות נסיעה בודדת.

<שלומית אבינח: אבל בלי הנחה.

<שלומית אבינח: אזרח ותיק לא יכול.

<אריה זדה: אזרח ותיק מקבל את ההנחה שלו.

ישראל אייכלר: אבל בלי מעבר.

<שלומית אבינח: וסטודנט?

<אריה זדה: סטודנטים, לא.

ישראל אייכלר: נערים?

<אריה זדה: גם לא נערים.

<אריה זדה: בעיקרון, כדי לתת את ההנחה אני חייב זיהוי של הנוסע, מלבד קשישים.

ישראל אייכלר: הזיהוי ברור.

ישראל אייכלר: בטח יש לו תעודות.

<אריה זדה: אנחנו לא מעוניינים שתהיה כאן התערבות בזמן הנסיעה.

<אריה זדה: לכן אנחנו לא רוצים נסיעה בודדת.

<דין גוטמן: אבל ברכבת הוא מטעין לבד.

<דין גוטמן: אין כל התארכות בזמן הנסיעה.

<דין גוטמן: הוא בעצמו משלם.

ישראל אייכלר: תרשום לפניך את הדברים שמועלים כאן.

ישראל אייכלר: תרשום לפניך גם את נושא האינטרנט.

<אריה זדה: גם עדכון באמצעות הסלולר.

ישראל אייכלר: גם זה חשוב.

<אריה זדה: אנחנו רוצים לפשט כמה שיותר.

<אריה זדה: יש היום אופציה בעולם להעלות לאוטובוס ולתקף במכשיר הסלולר.

ישראל אייכלר: כמו שעושים בחניה, עם הפנגו.

<אריה זדה: כן.

<אריה זדה: פחות או יותר.

<אריה זדה: יצאנו כבר לבדיקות בכל הנושא הזה.

<אריה זדה: משרד התחבורה מתעתד.

<אריה זדה: אני לא יודע אם זה יהיה, אבל אנחנו עוד מעט יוצאים למכרז להפעלת תשלום דרך הסלולר ואנחנו מעריכים שזה באמת ייתר הרבה ממרכזי השירות, מעמדות הטעינה למיניהן וכולי.

ישראל אייכלר: אני רוצה להגיע לסיום אבל אני לא רוצה שאנשים שבאו לא יוכלו להתייחס.

ישראל אייכלר: אם מישהו מהחברות רוצה להתייחס, בבקשה.

ישראל אייכלר: חברת קווים עוד לא דיברה וגם חברת מטרופולין והרכבת.

<אורית אורנשטיין: אני יכולה להגיד באופן כללי שנהג אצלנו, כשהוא מתקבל לחברה, מקבל מאמן נהיגה אישי שהוא נהג ותיק שמלווה אותו במשך מספר ימים ומנחה אותו בנהיגה נכונה, מסביר לו על כל הטכנולוגיות באוטובוסים וכמובן גם מסביר לו על מכשיר הכרטוס.

<אורית אורנשטיין: אם יש איזשהו נהג שסוטה מהנהלים, הפניות מגיעות אלינו ואנחנו מטפלים קונקרטית בדברים האלו.

<אורית אורנשטיין: אני יכולה להגיד שאני בקשר ישיר עם דפנה מארגון 15 דקות ולא זכורה לי אפילו תלונה אחת בנושא הרב קו, כך שאני לא יכולה להציף איזושהי תופעה שקיימת אצלי בנושא כרטיס הרב קו.

ישראל אייכלר: אין בעיה ביניכם לבין אחרים בכרטיסי הרב קו?

<אורית אורנשטיין: אין איזושהי תופעה, חוץ מדברים ספציפיים שנבדקים קונקרטית ואז אנחנו מוודאים שלא יישנה איזשהו מקרה, אם זאת בעיית נהג או משהו אחר.

ישראל אייכלר: הייתה תקופה ש-קווים לא הייתה מסונכרנת עם חברות אחרות במקומות שונים כמו ביתר ועוד מקומות.

ישראל אייכלר: זה כבר נפתר?

<אורית אורנשטיין: אין לנו תקלות כאלה.

ישראל אייכלר: אני מאוד מודה לכם.

ישראל אייכלר: רכבת ישראל, מה קורה אצלכם?

<יהושע פורמן: לא היו תלונות עלינו.

<יהושע פורמן: כשיהיו תלונות, אני אסביר, אבל לא היו.

ישראל אייכלר: כמה שנים אתה מחכה שעל רכבת ישראל לא יהיו תלונות?

ישראל אייכלר: שיירשם בפרוטוקול שאין תלונות.

ישראל אייכלר: יש שיפור גדול מאוד.

<יהושע פורמן: נכון.

<יהושע פורמן: אני גאה לעבוד ברכבת ישראל.

ישראל אייכלר: תודה רבה.

ישראל אייכלר: מטרופולין.

<דניאל איטח: מטרופולין עכשיו לקראת פרויקט הגמר הגדול של כניסה מכל הדלתות ולא רק מהדלת האחורית.

<דניאל איטח: הפרויקט הופעל בשרון בכארבעים אוטובוסים, בקווים מאוד מאוד עמוסים כדוגמת 26 ו-39.

<דניאל איטח: בסך הכול הציבור לומד להשתמש בטכנולוגיה החדשה.

ישראל אייכלר: בכל דלת יש מכונה שהוא יכול להעביר את הכרטיס?

<דניאל איטח: באוטובוס יש לנו כרגע שלושה מתקפים, בשפה האחרת קוראים לזה ולידאטור.

<דניאל איטח: יש בדלת הקדמית, יש שני מתקפים בדלת האחורית.

<דניאל איטח: השארנו לנהג את האופציה כדי לאפשר שעדיין לא מצויד בכרטיס רב קו להתנהל באוטובוסים

ישראל אייכלר: מתי זה יהיה?

<אריה זדה: באוגוסט.

<דניאל איטח: אנחנו חושבים שיהיה נכון שהציבור ימשיך ויוציא כרטיסי רב קו כי בסופו של יום הוא מקבל שם את ההנחה הייעודית שמגיעה לו על פי חוק וגם קל לו יותר להתנהל בעתיד כאשר הנהגים באמת יתרכזו בנהיגה.

ישראל אייכלר: בתנאי שאני מציב, אם זה היה תלוי בי, שכרטיס הרב קו יהיה כמו כרטיס אשראי ולא לקווים מסוימים אני משלם כאן ולקווים מסוימים אחרים אני משלם אחרת.

ישראל אייכלר: אני לא רוצה שמונה חוזים.

ישראל אייכלר: בכרטיס האשראי שלי יש לי חוזה אחד ואני קונה נעליים בניו יורק ומשקפיים באירופה.

<אריה זדה: אנחנו רוצים לפשט את החוזים ולכן אנחנו מקבלים את הערך הצבור.

<אריה זדה: ערך צבור, אתה מטמיע מאה שקלים בכרטיס שלך ואתה יכול לנסוע היכן שאתה רוצה ומעמד הזה אתה מקבל את ההנחה שלך.

<אריה זדה: לכן חשוב לבטל את כל הכרטיסיות האלה של ניקוב אחד, של 17 ניקובים וכולי.

ישראל אייכלר: צריך לפשט.

ישראל אייכלר: אם אתה רוצה שזה יהיה נחלת הרבים, אתה צריך לקחת בחשבון שלציבור יש הרבה בעיות, הרבה אינפורמציות ואין לו יכולת ללכת ללמוד את כל הסעיפים הקטנים.

<אריה זדה: יש לזה מחיר.

<אריה זדה: אתה מטעין עשרים שקלים למשל או שלושים או ארבעים ואתה נוסע ברחבי הארץ.

ישראל אייכלר: כך צריך להיות.

<שלומית אבינח: מה המינימום להטענה?

<קריאה: שלושים שקלים.

רועי פולקמן: יש לך גם ערך צבור ללא הנחה.

ישראל אייכלר: שהוא גם לא יהיה מיוחד למישהו אחד.

ישראל אייכלר: במילה אחת, כמו כרטיס אשראי.

ישראל אייכלר: אני רוצה להודות לך.

ישראל אייכלר: אנחנו רוצים לסכם את הישיבה אבל הגיע לכאן עורך דין גוטמן.

ישראל אייכלר: חבל, אם היית מגיע בהתחלה, היה זמן.

ישראל אייכלר: מה אתה רוצה לומר במשפט אחד?

<דין גוטמן: לגבי סיטיפס.

<דין גוטמן: במכונות התשלום שלכם, אדם שרוצה לקנות כרטיס אחד, הוא חייב לשלם מקסימום עשרים שקלים.

<דין גוטמן: בן אדם שמגיע עם חמישים שקלים, לא יכול לשלם ובתחנות גם אין נהג ואין מישהו שיכול לפרוט לו את הכסף, אין קיוסקים ואין שום דבר.

<דין גוטמן: אדם שמגיע עם חמישים שקלים, לא יכול לשלם ואחרי כן הוא מקבל קנס.

<דין גוטמן: לפעמים גם אין את העודף מהעשרים שקלים.

<דין גוטמן: המכונה אומרת אין עודף ואפשר לשלם רק באשראי.

<דין גוטמן: בן אדם כמובן שיש לו רק מזומנים ואין לו כרטיס אשראי, חוטף קנס.

<דין גוטמן: בעניין משרד התחבורה, לגבי הערך הצבור.

<דין גוטמן: כבר בשנת 2010 משרד התחבורה אמר שתוך שנה יהיה ערך צבור בכל הארץ ואנחנו כבר ב-2015 והעניינים יגעים.

<אריה זדה: עד רבעון ראשון של 2016 יהיה בכל הארץ.

<דין גוטמן: את זה כבר אמרו בהרבה רבעונים, אבל.

ישראל אייכלר: אבל עכשיו זה יהיה רציני כי אנחנו נהיה כאן בעזרת השם.

<אריה זדה: רק בירושלים יש לנו בעיה.

ישראל אייכלר: אחרי חנוכה אולי נדבר שוב על העניין הזה.

ישראל אייכלר: אני רוצה תשובה מסיטיפס.

ישראל אייכלר: למה אני לא מקבל עודף מחמישים שקלים?

<קריאה: אדוני היושב ראש, הרבעון הראשון של 2016 זה פסח ולא חנוכה.

ישראל אייכלר: אני אחכה עד אחרי פסח.

<אריה זדה: יש ערך צבור בכל הצפון.

<אריה זדה: יש בגוש דן.

<אריה זדה: בירושלים יש בעיה שמקשה עלינו עם המחשוב ואי אפשר לעשות ערך צבור.

<ירון רביד: ההגדרות של המערכת של העודף אושרו על ידי משרד התחבורה.

<ירון רביד: אם עבור נסיעה של 6.90 שקלים כל נוסע יכניס חמישים שקלים, אחרי כמה דקות כל המחסניות של העודף במכונה יתרוקנו.

<ירון רביד: יש גם איזשהו תהליך של סבירות ויכולת של מתן עודף.

רועי פולקמן: חמישים שקלים זה לא הון עתק.

<ירון רביד: אני לא מדבר על מצב של כרטיס אחד אלא על תהליך חוזר של כמה כרטיסים.

<ירון רביד: בן אדם אמור לקבל עודף מחמישים שקלים אחרי ששילם 6.90 שקלים, בסופו של דבר המחסנית בתוך המכונה היא לא אין סופית.

<שלומית אבינח: איפה זה מפורסם שהוא לא יכול לקבל עודף מחמישים שקלים?

<דין גוטמן: כתוב על המכונה איזה כסף אתה יכול להכניס.

ישראל אייכלר: אבל זה ממש לא בסדר.

ישראל אייכלר: אני רוצה להגיד לך שבשערים הכי פשוטים יש מכונות אליהן מכניסים אפילו מאתיים שקלים ומקבלים עודף.

ישראל אייכלר: לפעמים כשמכניסים מאתיים שקלים, המכונה אומרת שאין לה מספיק עודף ולכן תחליף למאה שקלים, אבל חמישים שקלים ברכבת?

ישראל אייכלר: איפה אנחנו חיים?

<ירון רביד: בדרך כלל במקומות האלה בהם יש עודף ממאתיים שקלים או מחמישים שקלים, מחיר הנסיעה הוא מחיר עגול.

<ירון רביד: כאן אתה צריך לקבל גם עודף בעשרות אגורות.

<ירון רביד: שוב, בסוף זאת מגבלה.

<שלומית אבינח: אתם צריכים לפרסם את זה.

ישראל אייכלר: אולי תכתוב: אם אתה מוכן לתרום עוד עשר אגורות, תקבל עודף.

ישראל אייכלר: אני אומר לך שכל נוסע יגיד שתיקח ממנו עשר אגורות אבל תן לו לנסוע.

<ירון רביד: אני מוכן אבל אני לא יודע אם זה מחייב את כל המשרדים.

<דין גוטמן: מעשרים שקלים או מחמישים שקלים מקבלים עודף מטבע אחד של עשר אגורות.

<ירון רביד: אנחנו מדברים על שקלים.

<ירון רביד: יש גם מחסנית של שקלים וגם היא מוגבלת.

<דין גוטמן: לפעמים בכלל אין עודף ואז הנוסע מקבל קנס.

ישראל אייכלר: אני רק רוצה לומר שאם יהיה כתוב על המכונה – אני אחראי על הביקורת ואני אגן עליכם – שלצערנו אי אפשר לתת עשר אגורות עודף במקרה שאתה שם חמישים שקלים ומעלה, אם אתה רוצה, אל תקנה.

<ירון רביד: נדבר על הניסוח.

ישראל אייכלר: תוכלו לנסח יותר טוב.

ישראל אייכלר: אם זה יהיה גילוי נאות, אני אומר לך ש-99,9 אחוזים מהאזרחים, ואולי מאה אחוזים מהם, יתרמו לכם את עשר האגורות האלה ושתיתנו להם לעלות לרכבת.

ישראל אייכלר: יש הרבה תלונות על סיטיפס כי הרי אותו חוק חל גם ב-אגד ובכל מקום ומי שלא משלם, מקבל קנס של 180 שקלים.

ישראל אייכלר: משום מה בסיטיפס יש הרבה תלונות שחלקן לא צודקות כי הם לא הבינו, אבל יש הרבה תלונות על התעללות באנשים.

<ירון רביד: מאחר שהעלית את זה, ברשותך אני רוצה להתייחס לזה.

<שלומית אבינח: אני צופה שכמות הפניות תגדל ואני מבקשת לקבל מענה לוועדה באופן פרטני.

<ירון רביד: בשמחה.

<שלומית אבינח: כי המדיניות של המנכ"ל הקודם הייתה לא לענות לאזרחים ולא עונים לוועדה.

<ירון רביד: אנחנו נענה לוועדה.

<ירון רביד: אין שום מדיניות כזאת ואנחנו נענה.

<שלומית אבינח: אמרתי המנכ"ל הקודם.

<ירון רביד: אנחנו נענה לוועדה ואין שום בעיה.

<שלומית אבינח: נכון, עודד?

<עוזיאל ותיק: נדחה או התקבל.

<ירון רביד: אנחנו נענה לוועדה ואנחנו נתייחס.

<ירון רביד: אין כאן שום בעיה.

<ירון רביד: אנחנו שקופים לחלוטין בעניין הזה.

<ירון רביד: בחודשים האחרונים אנחנו נמצאים – וזאת גם הסיבה שמגיעות אליך ואל חברי כנסת נוספים פניות בעניין הזה – באיזשהו תהליך של קמפיין לגבי הנושא של אכיפה על השתמטות מתשלום.

<ירון רביד: הרכבת שלנו פועלת כבר ארבע שנים, מרבית הנוסעים שלנו, כמו שאדוני היושב ראש יודע, הם נוסעים שנוסעים באופן קבוע ברכבת.

<ירון רביד: זאת אומרת, הם מכירים את כל הכללים ואת כל כללי המשחק בהם הרכבת פועלת.

<ירון רביד: אנחנו במעקב אחר הנושא של השתמטות.

ישראל אייכלר: מה אחריות

ישראל אייכלר: כם על מכונה שאינה עובדת בתחנה?

ישראל אייכלר: זה המקרה בו הייתי מתערב.

ישראל אייכלר: אדם שלא שילם, שישלם 180 שקלים.

<ירון רביד: דע שיש תלונות גם מהסוג הזה.

<ירון רביד: לגבי נוסע שקיבל חיוב מוגדל ויש לו טענה לגבי תקינות של המכשירים, קיימת אצלנו ועדת השגות.

<ירון רביד: הדוח מגיע לדיון בוועדה ומגיע גם דוח סטטוס של מכונות הכרטוס באותה תחנה בה התקבל הקנס ויש גם קנסות שמבוטלים.

<ירון רביד: גם את זה כדאי לזכור.

ישראל אייכלר: אם המכונה התקלקלה ואתם תיווכחו שהיא הייתה מקולקלת, הדוח יבוטל.

<ירון רביד: ודאי.

<ירון רביד: אני אגיד יותר מזה.

<ירון רביד: במידה והאזרח עצמו סבור שהתשובה של ועדת ההשגות של סיטיפס לא מקובלת עליו, לפי החוק קיימת ועדת ערר.

<ירון רביד: ועדת הערר עד היום נתנה לנו תמיכה.

<ירון רביד: ועדת ערר היא ועדה שמפקחת עלינו מטעם המדינה והיא לא קשורה אלינו.

<ירון רביד: היא נתנה לנו תמיכה לעמדות המקצועיות שלנו בהקשר הזה.

<דין גוטמן: אבל אם יש תקלה, תודיעו לכל הפקחים כדי שלא ייתנו דוחות.

<דין גוטמן: לשם מה צריך את ועדת ההשגות וכל הפרוצדורה הזאת?

<ירון רביד: בוא נזכור שגם אם מדובר בתקלה במכונה, נשים גם את זה בפרופורציות, אין רק מכונה אחת בתחנה.

<ירון רביד: גם אין רק ולידאטור אחד ברכבת, מכשיר כרטוס.

<שלומית אבינח: יש שתי מכונות בשני צדדים.

רועי פולקמן: אתם צריכים להיות מודעים לדרך ההתנהלות של הציבור.

רועי פולקמן: אם אני בא לשלם במדחן או בכל מקום, אם הוא לא עובד, אזרח סביר הולך עוד עשרים מטרים.

רועי פולקמן: מצד אחד צריך לדעת שהדברים מפוקחים וועדות הערר עובדות טוב, אבל מצד שני יכול להיות אדם שהולך לוולידאטור אחד והוא לא עובד ובזה הוא אומר שהוא עשה את שלו, זה קרה לי.

רועי פולקמן: נסעתי הרבה ברכבת הקלה.

רועי פולקמן: במקרה כזה, את הולך עוד מאתיים מטרים.

<ירון רביד: שוב, יכול להיות שנגרם עוול לנוסע כזה או אחר.

<ירון רביד: קיימת ועדת השגות וניתן לפנות אליה.

רועי פולקמן: שאלה אחת לגבי הערך הצבור.

רועי פולקמן: אני שומע כאן בשורה שעוד מעט זה קורה בכל הארץ.

רועי פולקמן: אפשר לקבל בשורה שגם ברכבת הקלה נפסיק עם מספרי הנסיעות?

<אריה זדה: אתה מדבר על ירושלים.

<אריה זדה: בעיקרון יש לנו היום ערך צבור באזור הצפון ובגוש דן.

<אריה זדה: המפעילים בירושלים מחולקים.

<אריה זדה: כלומר, אגד יודע לכבד ולמכור ערך צבור וגם אגד תעבורה.

<אריה זדה: עם הרכבת הקלה יש לנו עדיין איזושהי בעיה טכנית.

<אריה זדה: ברגע שנפתור, אני יכול מידית להפעיל את זה.

רועי פולקמן: היום אתה סופר נסיעות.

<ירון רביד: היה לנו במערכת תיקון של ערך צבור.

<ירון רביד: בגלל איזשהו שינוי שנאלצנו לעשות לפי הנחיות של משרד התחבורה, הערך הצבור הזה בוטל.

<ירון רביד: אנחנו כרגע נמצאים עם המשרד באיזשהו דין ודברים לגבי עדכון שהמערכת צריכה לעבור, עדכון של התוכנה.

<ירון רביד: אנחנו הגשנו איזושהי הצעה מסוימת, המשרד ביקש ללכת לחלופה אחרת וכרגע אנחנו מתקדמים בהגשת הצעת מחיר ואפיון לפי החומר שקיבלנו ממשרד התחבורה.

<ירון רביד: אני מקווה שהסיכום של העניין הזה יסתיים בזמן הקרוב.

<ירון רביד: אם נקבל הוראת שינוי, נוכל לצאת לביצוע.

<ירון רביד: אני עוד לא יודע להגיד לך לוחות זמנים כי זה תלוי גם במשרד.

רועי פולקמן: נראה לי שמאגמים את הכול לרבעון הראשון של 2016.

<דין גוטמן: בשנה שעברה הם טענו שזה יהיה ברבעון הראשון של 2014.

ישראל אייכלר: ברשות

ישראל אייכלר: כם חברים, אני רוצה לסכם את הדיון.

ישראל אייכלר: יש לחדד נהלים כך שאזרח ותיק יוכל לקבל הנחה גם בנסיעה בודדת.

ישראל אייכלר: הנחה לנוער, רב קו.

ישראל אייכלר: גם נערים יוכלו לקבל את ההנחה המגיעה להם גם בנסיעה בכרטיס בודד כמו הקשישים.

רועי פולקמן: נאמר לי שאתם לא תומכים בעמדה הזאת.

ישראל אייכלר: זאת הדרישה של הוועדה.

<אריה זדה: זה חלק מרפורמות טעונות תקציב.

ישראל אייכלר: אני תמיד טוען שהקשישים מקופחים לעומת הילדים.

ישראל אייכלר: יש ועדה לזכויות הילד ואין ועדה לזכויות הקשיש.

רועי פולקמן: אבל יש משרד ממשלתי.

ישראל אייכלר: גם למשרד הזה הוסיפו את הצעירים.

ישראל אייכלר: אמרתי לשרה שהיא ממונה על הצעירים, היא ממונה על הקשישים, ומי ממונה עלינו, על גיל הביניים?

ישראל אייכלר: אני חוזר לסיכום.

ישראל אייכלר: לחדד נהלים וכללי התנהגות של נהגים כלפי נוסעים.

ישראל אייכלר: אני מניח שזה מובן מאליו אצלכם.

ישראל אייכלר: לגבי עיוורים.

<שלומית אבינח: כרטוס ב-אגד.

ישראל אייכלר: כן, יש להם בעיה בכרטוס ב-אגד.

ישראל אייכלר: אנחנו רוצים שתבדקו את הבעיה שהועלתה כאן.

ישראל אייכלר: אגד תעבורה.

ישראל אייכלר: עלתה בעיה של החזר כספים שנגבו שלא כדין באזור מבשרת ומעלה אדומים.

ישראל אייכלר: אנחנו מבקשים לבדוק את הדבר הזה.

ישראל אייכלר: להוסיף שעות פעילות של מרכזי השירות עד הערב.

ישראל אייכלר: אמרת שהם פועלים עד 8:00 בערב.

<אריה זדה: לא.

<אריה זדה: מ-9:00 עד 9:00 בערב.

<שלומית אבינח: מי שמגיע לפני 9:00, אין לו שירות?

<מיכאל אוחנה: רוב המרכזים הם מ-7:00 עד 7:00.

<מיכאל אוחנה: בקניונים עשינו מ-9:00 עד 9:00.

<שלומית אבינח: ומי שמגיע בערב ויש לו בעיה?

ישראל אייכלר: הטענת כרטיסי רב קו באינטרנט בהליך פשוט.

ישראל אייכלר: זאת הבשורה שהבאתם לנו ואנחנו מבקשים לזרז את זה.

ישראל אייכלר: דיברנו על כך שאנחנו מבקשים שהרב קו יהיה כמו כרטיס אשראי ללא כל הסיבוכים.

<אריה זדה: ערך צבור.

ישראל אייכלר: קוראים לזה ערך צבור.

<יהושע פורמן: זה לא ערך צבור.

<יהושע פורמן: זה לא נכון.

ישראל אייכלר: אני רוצה עוד משהו, חוץ מהערך הצבור.

<אריה זדה: סליחה, אחידות תעריפים.

ישראל אייכלר: בדיוק.

ישראל אייכלר: אני רוצה עוד יותר מזה.

ישראל אייכלר: אני רוצה שזה לא יהיה אישי.

ישראל אייכלר: אני רוצה שזה יהיה כמו כרטיס אשראי.

ישראל אייכלר: זה לא אישי.

ישראל אייכלר: אני יכול להשתמש בכרטיס האשראי שלי ולתת אותו למי שאני רוצה.

ישראל אייכלר: כך אני רוצה שיהיה לגבי הרב קו.

ישראל אייכלר: אני לא רואה שום סיבה הגיונית שרב קו יהיה רק לאדם מסוים ולא לאחר.

ישראל אייכלר: זה חוזה שקניתי.

ישראל אייכלר: קניתי שירות ואני רוצה לקבל אותו.

ישראל אייכלר: אתה נכנס לחנות, בעל החנות לא אומר לי שהוא מוכר רק לי ושאני לא יכול להעביר לשכן שלי.

<שלומית אבינח: אתה צריך להציג תעודת זהות.

ישראל אייכלר: בסדר.

ישראל אייכלר: שיגיש תעודת זהות.

ישראל אייכלר: עובדה שסיפר כאן איש אגד שיש משפחות שלכל ילד יש כרטיס וכל ילד מאבד בשבוע אחר את הכרטיס שלו.

ישראל אייכלר: זאת הוצאה מיותרת.

<קריאה: לפעמים יש להם אינטרס לאבד את הכרטיס.

<קריאה: הם מרוויחים.

<קריאה: עד שמשחזרים.

ישראל אייכלר: מי מרוויח מאובדן כרטיס?

ישראל אייכלר: כשהיינו ילדים, היה ילד שעשה ניקוב לחבר שלו וקנה קרטיב בכסף הזה.

ישראל אייכלר: שמענו על זה.

ישראל אייכלר: עברו כבר חמישים שנים מאז.

ישראל אייכלר: הרכבת הקלה.

ישראל אייכלר: אפשרות לנסיעה בודדת ללא מעברים עם הנחה של חמישים אחוזים לאזרחים ותיקים.

ישראל אייכלר: נסיעה בודדת לאזרח ותיק וגם שייתנו לו מעבר במהלך תשעים דקות.

<ירון רביד: הוא לא מקבל מעבר.

ישראל אייכלר: הוועדה מבקשת שהוא כן יקבל.

<ירון רביד: אבל זאת לא המדיניות במשרד התחבורה.

ישראל אייכלר: מותר לנו לא להסכים עם משרד התחבורה.

ישראל אייכלר: בקשה שיהיה ערך צבור ברכבת הקלה, סיטיפס, כפי שקורה בירושלים, וביתר החברות.

<ירון רביד: היום בכלל אין בירושלים, לא ברכבת ולא בתחבורה.

<שלומית אבינח: אבל אמרתם שב-אגד זה קיים.

<אריה זדה: לא בירושלים.

<אריה זדה: יש אפשרות ב-אגד וב-אגד תעבורה להשתמש בערך צבור אבל מכיוון שיש שיתופיות בירושלים, אנחנו עוצרים את כל ירושלים עד שסיטיפס תטפל בבעיה.

<ירון רביד: זה לא עניין של סיטיפס.

<ירון רביד: זה עד שמשרד התחבורה יאשר.

<ירון רביד: אריה, תהיה מדויק.

ישראל אייכלר: אולי תשבו ביניכם, משרד התחבורה וסיטיפס.

<ירון רביד: עדיף שאני לא ארחיב.

ישראל אייכלר: תרחיבו, אבל לא כאן.

ישראל אייכלר: שבו ביניכם.

ישראל אייכלר: אנחנו מבקשים שתוך חודש נקבל תשובה ממשרד התחבורה ומסיטיפס לגבי ההסדרים שעשיתם.

<ירון רביד: אנחנו נשמח.

ישראל אייכלר: אני רוצה להודות לכולכם.

ישראל אייכלר: הישיבה נעולה.